سەرۆکى هەرێمى کوردستان سوێندى یاسایی خوارد | AvaToday\nئەمڕۆ لە رێوڕەسمێکی گەورە و بە ئامادەبوونی چەندین کەسایەتى سیاسى کوردى و عەرەبی و بیانى، نێچیرڤان بارزانی وەک سەرۆکى هەرێمى کوردستان، سوێندی یاسایی خوارد و بووە دووەم سەرۆکی هەرێمی کوردستان لە پاش مەسعود بارزانى مامیەوە.\nڕێوڕەسمەکە کە نزیکەى ١٢٠٠ میوان تیایدا بەشدارییان کرد، کاتژمێر ١١ى سەرلەبەیانى لە هەولێرى پایتەخت و بە هاتنى بەرهەم ساڵح سەرکۆمارى عێراق دەستى پێ کرد و پاشان دکتۆرە ڤالا فەرید سەرۆکی پەرلەمانی کوردستان بەخێرهێنانى میوانەکانى کرد و بە هەردوو زمانى عەرەبی و کوردى چەند یاسایى پەیوەست بە بوونە سەرۆکى هەرێمى خوێندەوە و دواتر مەسعود بارزانى وتارێکى کوردى پێشکەش کرد.\nڤالا فەرید داواى لە نێچیرڤان بارزانى کرد کە بچێت و سوێندەکەى بخوات کە ئەمەش دەقەکەى بوو:\n"سوێندبێت بە خوای مەزن پارێزگاری لە مافەکان و دەستەکەوتەکان و یەکڕیزی و بەرژەوەندییەکانی هاووڵاتیانی هەرێمی کوردستان بکەم و ئەرک و فەرمانەکانم بە دروستی و دڵسۆزی ئەنجام بدەم. خوای گەورە پشتیوان بێت."\nدواتر داوا لە مەسعود بارزانى سەرۆکى پارتى دیموکراتى کوردستان کرا کە وتارەکەى پێشکەش بکات:\nزۆر سوپاستان دەکەین بۆ خێرهاتنتان و زۆر خۆشحاڵین بە هاتنتان\nلە ئەنجامی هەڵبژاردنی ٣٠ ئەیلوولی ساڵی رابردوو هەلومەرجێکی تازە هاتە پێشەوە، ئەوەبوو لە پرۆسەیەکی دیموکراتیدا سەرۆکایەتی پەرلەمان هەڵبژێردرا، ئەمڕۆش سەرۆکی هەرێم سوێندی یاسایی خوارد و لە سبەینێوەش هەنگاوەکانی دامەزراندنی حکومەتی هەرێم دەستپێدەکات.\nلێرەدا من پیرۆزبایی لە نێچیرڤان بارزانی دەکەم و داوای سەرکەوتنی بۆ دەکەم و بە هەموو توانایەک پشتگیری دەکەم.\nنێچیرڤان بارزانی، سەرۆکی هەرێمی کوردستان گوتارێکی پێشکەشکرد و سوپاسی هەموو ئەو کەسانەی کرد کە دەنگیان پێدا، سوپاسی ئەوانەی کرد کە دەنگیان پێنەدا، سوپاسی ئەوانەی کرد کە لە کۆبوونەوەکە بەشداربوون و سوپاسی ئەوانەشیکرد کە بەشداریی کۆبوونەوەکەیان نەکرد. ئەو گوتی: "ئەوەی گرنگ بوو بەردەوامی پرۆسەی دیموکراسییە لە کوردستان".\nنێچیرڤان بارزانی، سەرۆکی هەرێمی کوردستان لە گوتارەکەیدا رایگەیاند: "جەنابی سەرۆک بارزانی رۆڵێکی گرنگ و سەرەکی بینی لە بەرپەرچدانەوەی تیرۆریستان و تێکشکاندنی خەونی تاریکپەرستی و وێرانکارییان. جەنابیان وەک فەرماندەی هێزی پێشمەرگەی کوردستان بەوپەڕی توانایەوە راستەوخۆ بەشداریی لە بەرگریی و پاراستنی کوردستان کرد".\nدواى مەسعود بارزانى، بەرهەم ساڵح سەرکۆمارى عێراق وتارێکى پێش کرد، شایەنى باسە ئەمە یەکەم جارە ساڵح لە دواى بوونە سەرکۆمارى عێراق دێتە هەولێر و بە فەرمى پێشوازى لێ دەکرێت، چونکە لە پاش هەڵبژاردنى وەک سەرکۆمارى عێراق ئاڵۆزى کەوتە نێو یەکێتى نیشتمانى و پارتى دیموکراتى کوردستانەوە.\nئەمەش دەقى وتارەکەى بەرهەم ساڵحە:\nلە هەولێری پایتەختی هەرێمی کوردستان کۆبووینەتەوە بەبۆنەی دەستبەکاربوونی سەرۆکی نوێی هەرێمی کوردستان، بۆنەیەکی مێژوویی و گرنگە وێڕای ئاماژە سیاسییەکانی، هیوادارین ببێتە سەرەتای قۆناخێکی نوێی پێشکەوتن و ئاشتەوایی و ئاوەدانی بۆ کوردستان و بۆ عێراق.\nلەم بۆنەیەدا وێڕای پیرۆزبایی گەرم لە برای بەڕێزم کاک نێچیرڤان بارزانی، ئەو چاوەڕوانیە زۆرانەی هەمووان لێمان هەیە، بەپێویستی دەزانم بە رێز و پێزانینەوە رۆڵی جەنابی کاک مەسعود بارزانی بەرز بنرخێنین وەک یەکەم سەرۆکی هەرێمی کوردستان و بەو پێگەو سەنگە دیارەی کاریگەری گەورەی نواند لە رێبەرایەتی هەرێمی کوردستان و لە قۆناخی سەختی گۆڕانکاریەکاندا نەخشی لەبەرچاو و بڕیاردەری هەبووە.\nلێرەشەوە بەپێویستی دەزانم سوپاس و پێزانین بۆ کاک کۆسرەت رەسوولی جێگری سەرۆکی هەرێم بە هەمان بۆنەوە دووپات بکەمەوە.\nدڵنیام کەسایەتییە گەورەکان و کاریگەرەکان بە پلە و پۆستەوە دیاری ناکرێن، بۆیە بە دڵنیاییەوە دەڵێم رۆڵ و کاریگەری کاک مەسعود بۆ قۆناخی ئاییندە هەر بەردەوامە، ئەو کاک مەسعودەی سەروو 50 ساڵ خەباتی سیاسی و پێشمەرگایەتی و رۆڵی گەورەی لە رەوشی سیاسی کوردستان و عێراق و رێبەرایەتی خەڵکی کوردستان هەیە، چاوەڕوانی ئەوەمان لە کاک مەسعود دەبێت بۆ ئەم قۆناخەی ئاییندەش بەدڵنیاییەوە پشتیوانی سەرۆکی هەرێمی تازەو حکومەتی هەرێمی تازە، بەڵام هاوکاری ساڕێژبوونی برینەکانی ناو ماڵی کورد و یەکخستنەوە هێز و تواناکانی خەڵکی کوردستان بێت.\nسەردەمانێک کاک مەسعود و جەنابی مام جەلال پێکەوە بۆ ویژدانیش بە هاوکاری و پشتیوانی کاک نەوشیروان توانیان قۆناخێکی سەخت و دژوار تێپەڕینن و کوردستان لە قۆناخی دڵەڕاوکێ و ئەگەری جیا جیاوە بۆ قۆناخی ناساندنی دەستووری و پێگەی دەستووری لەناو عێراقدا بسەلمێنن. ئەو رۆڵە رۆڵێکی گرنگ بووە، ئەو دەستکەوتانەی ئەمڕۆی هەرێمی کوردستان دەبێت بەرز رابگرین.\nخەڵکی کوردستان و بزووتنەوە رزگاریخوازەکەی قوربانی زۆری داوە تاوەکو بەم رۆژگارە گەیشتووە، تاڵاوەکانی ئەنفال و راگواستن و قەڵاچۆکردنی خەڵکی گەرمیان و بارزان و دۆڵی جافایەتی و هەڵەبجە و سەردان شاروشارۆچکە و هەزاران گوندی وێرانکراو و خاکی سووتماککراو، قوربانی و خەباتی پێشمەرگە و شەهیدە نەمرەکانمان هەوێنی ئەو دەستکەوت و ئەو ئازادییەی ئەمڕۆی کوردستانن.\nبۆیە دەبێت بەرز ئەو دەستکەوتانە رابگرین و بە هەموو توانامانەوە هەوڵی پاراستنی ئەو دەستکەوتانە بدەین بە یەکڕیزی گەلەکەمان، هەروەها بە هاوکاری و هەماهەنگی لەگەڵ سەرۆکی هەرێمی کوردستان و حکومەتی نوێی هەرێمی کوردستان بۆ خزمەتی زیاتری کۆمەڵانی خەڵک و چاکسازییەکی بنەڕەت و بەرقەراربوونی دادپەروەری و حکومڕانییەکی تەندروستترو باشتر، هەم بۆ خەڵکی کوردستان و هەم بۆ کاریگەری لەسەر ناوچەکانی دیکەی عێراق.\nهەموومان دەزانین دۆخی ناوچەکە ئاڵۆز و دژوارە، پێشبینیکردنیش بۆ ئاییندە زۆر روون نییە. خەڵکی عێراق لە رابردوودا تاڵاوی چەندین جەنگی سەپێندراویان چەشتووەو شەڕی نەخوازراوی ماڵوێرانکەریان بەسەردا سەپێندراوە، دواینیان شەڕی تیرۆریستانی داعش بوو، کە بە خەباتی پڕ سەروەری و هاوکاری و هاوسەنگەری سوپای عێراق و هێزی پێشمەرگەی کوردستان و حەشدی شەعبی و بە پشتیوانی هاوپەیمانانی نیودەوڵەتی و دۆستان، توانرا دوای قوربانیدان و خۆبەختکردنێکی زۆر سەرکەوتنێکی مێژوویی بەسەر مرۆڤکوژانی داعشدا تۆمار بکرێت.\nپاراستنی ئەو سەرکەوتنە ئەرکی گەورەمانە، لەسەر ئاستی عێراق و بگرە ناوچەکە و جیهانیش، ئەمەش بەوە دەبێت بە پتەوکردنی یەکڕیزی خەڵکی عێراق، هێزە سیاسییەکان و بە رێگەگرتن لە تێوەگلان لە شەڕێکی دیکە و ئاژاوەیەکی دیکە، بە هەوڵی دوورخستنەوەی وڵاتەکەمانە لە سەنگەربەندییەکانی ململانێیەکانی ناوچەکە، هەوڵمان بۆ رەواندنەوەی گرژییەکان و چارەسەری ناکۆکییەکان لە ئاستی ناوچەکە.\nرۆژهەڵاتی ناوەڕاست دوای ئەو هەموو شەڕ و شۆڕ و کارەسات و شەپۆلی تووندڕەوییە، پێویستی بە چارەسەری بنەڕەتییە لە پێکهێنانی سیستەمێکی هاوکاری سیاسی و ئابووری بۆ پێکەوە گرێدانی بەرژەوەندییەکانی گەلان و وڵاتانی ناوچەکە، لە ئاشتی و خۆشگوزەرانی و رووبەڕووبوونەوەی تیرۆر و تووندڕەوی و رێزگرتن لە مافی گەلان و ئازادی و دیموکراسی.\nلەپاش بەرهەم ساڵح، محەممەد حەلبووسی سەرۆکی پەرلەمانی عێراق گوتارێکی پێشکەش کرد و گوتى:\nپیرۆزبایی لە نێچیرڤان بارزانی دەکەم و هەڵبژاردنی هەنگاوێکی گرنگە بۆ بەرەوپێشچوونی پەیوەندییەکانی هەولێر و بەغدا. ئێمە بەربەستمان لە پێشە و هەڵبژاردنی نێچیرڤان بارزانی هەلێکە بۆ چارەسەرکردنی کێشەکان و بەشێوەیەک هیچ کێشەیەک نەمێنێت، بۆ ئەمەش ئێمە پاڵپشتی دەکەین.\nبەڕێز مەسعود بارزانی لە ماوەی نیو سەدەی رابردوو، هەوڵێکی زۆری بۆ بەدەستهێنانی مەفەکانی خەڵکی کوردستان داوە و بەردەوامی بە کاروانەکانی مەلا مەستەفا بارزانی دا. ئێستا کوردستان بووەتە لایەنێکی بەهێز و دەتوانێت رکابەری وڵاتانی دراوسێ بکات.\nنێچیرڤان بارزانى وەک سەرۆکى نوێى هەڵبژێردراوى هەرێمى کوردستان، وتارێکى پێشکەش کرد کە لێرەدا وتارەکەى دەخەینە ڕوو:\nبەڕێز جەنابی سەرۆک بارزانی\nبەڕێز جەنابی دکتۆر بەرهەم، سەرۆککۆماری عێراقی فیدراڵ\nبەڕێز محەممەد حەلبووسی، سەرۆکی پەرلەمانی عێراق\nبەڕێز مەولوود چاوشئۆغلۆ، وەزیری دەرەوەی تورکیا\nبەڕێز سامر سەبهان، وەزیری دەوڵەتی سعودیە بۆ کاروباری کەنداو\nبەڕێزان باڵوێزانی وڵاتان لە عێراق، دیپلۆمتکاران، سەرکردەو سیاسەتمەداران و لایەنە سیاسییەکان، میوانان و ئامادەبووانی خۆشەویست لە عێراق لە بەغدا کە تەشریفتان هێناوە، هەمووتان بەخێر بێن.\nمایەی خۆشحاڵیمە کە ئەمڕۆ هەمووتان لێرەن و لەو رێوڕەسمە لەگەڵ ئێمەدا بەشدارن. بەڕێزان سەرۆکی پەرلەمانی کوردستان و ئەندامانی پەرلەمان، نوێنەرانەی گەلی هەرێمی کوردستان بە گشت رەنگ و بیروبۆچوونەکانیانەوە، سوپاس کە ئێوە وەک نوێنەرانی گەل دەنگتاندا بە هەڵبژاردنم وەکو سەرۆکی هەرێم بۆ چوار ساڵی داهاتوو. سوپاس بۆ هەمووتان، سوپاس بۆ ئەوانەی دەنگیاندا ئەوانەی دەنگیان نەدا، ئەوانەی رۆژی دەنگدان نەچوونە پەرلەمان، سوپاسی هەر هەمووتان دەکەم. هەریەک لە ئێوە بە خواستی و خۆی و نوێنەرایەتی دەنگدەر لەسەر راسپاردەی ئەو حیزبە کە نوێنەرایەتی دەکەن لە پەرلەمان، ماف و ئەرکی دیموکراسی خۆتان پیادەکرد. لەم کاتەدا گەورەترین دەستکەوت بەردەوامبوونی خودی پرۆسەی دیموکراسییە لە هەرێمی کوردستاندا، سوپاس کە متمانەتان پێدام.\nلە رۆژیکی وەک ئەمڕۆدا و لەکاتی خۆ ئامادەکردن بۆ ئەم ئەرکە نوێیە، گەلێک یادی خۆش و ناخۆش دێنەوە بیرمان. هەندێک رووداو دوورن، بەڵام لە هەستی مرۆڤایەتیماندا خۆیان چەسپاندووە و بەئاسانی لەبیر ناکرێن، لە بیریان ناکەین تا لێیانەوە فێربین. هەندێک رووداو هێندە نوێن هێشتا خۆشی و ناخۆشیان لەگەڵ هەست و هزر و کاری رۆژانەماندایە. خۆیان تێکەڵ دەکەن، ناخۆشترین یادی نوێ هێرشی دڕندانەی داعش بوو بۆ سەر چەندین شار و شارۆچکە و گوندی هەرێمی کوردستان و عێراق. شێوازی کوشتاری تیرۆریستانی داعش هەموومانی تووشی شۆکێکی بێوێنە کرد، دونیای هەژاند. زۆر کەس پێشبینی دڕندەیی لەو جۆرەی نەدەکرد، زۆرکەس بڕوایان نەدەکرد لەسەدەی 21 دا هێزی تاریکپەرستی وا دەستی بچێتە ئەو هەموو دڕندەییەو ئەو هەموو تاوانە. بۆ ماوەیەکی کورت لەوەدەچوو کە تیرۆریستان لە مەرام و مەبەستی خۆیان بۆ تۆقاندنی دونیا سەرکەوتوو بوون.\nجەنابی سەرۆک بارزانی رۆڵێکی گرنگ و سەرەکی بینی لە بەرپەرچدانەوەی تیرۆریستانی داعش و تێکشکاندنی خەونی تاریکپەرستی و وێرانکاریان. جەنابیان وەک فەرماندەی هێزی پێشمەرگەی هەرێمی کوردستان بەو پەڕی توانایەوە راستەوخۆ بەشداری لە پاراستن و بەرگری لە هەرێمی کوردستان کرد. شەونخوونی بێوچان لەبەرەی شەڕدا لەگەڵ پێشمەرگە قارەمانەکاندا بەسەر برد و بە خۆڕاگری و ئەزموونی پێشمەرگایەتی هەر لە 16 ساڵییەوە تاوەکو ئەمڕۆ خستیە خزمەتی بەرگری و پاراستنی ژیان و مرۆڤایەتی لە هەرێمی کوردستان و عێراق و سەرتاسەری جیهان.\nلەو قۆناخە سەختەدا جگە لە رۆڵی سەربازی یەکلاکەرەوەو بەرزکردنەوەی ورەو بڕوای پێشمەرگە لەبەرەکانی جەنگ، جەنابی سەرۆک بە ئەزموونی نزیکەی ٥٥ ساڵ خەبات و تێکۆشانی خۆی لە شۆڕش و سەرکردایەتی و رابەرایەتیکردنی شۆڕشدا بە حیکمەت و لێزانی و شارەزایی گەلی کوردستانی لە هەڕەشە و مەترسییەکی راستەقینەوە بۆ کەناری ئارامی پەڕاندەوە.\nئەو رێوڕەسمەی ئەمڕۆش کە زادی پرۆسەی دیموکراسییە، بەرهەمی خەبات و تێکۆشان و کۆڵنەدانی جەنابی سەرۆک بارزانی و تێکۆشەرانی گەلەکەمانە، بەرهەمی خەباتیانە بەرەو دیموکراسیەکردنی هەرێمی کوردستان.\nدوای راپەڕینی ئازاری ساڵی 1991 لە کۆبوونەوەیەکی جەماوەریدا لە کۆیە، بۆ یەکەمجار جەنابی سەرۆک بارزنی داوایکرد بۆ بەڕێوەبردنی هەرێمی کوردستان هەڵبژاردن بکرێت، گەلی کوردستانیش نوێنەرایەتی خۆی لە پرۆسە و دەنگدانێکی دیموکراسیدا هەڵبژێرێت. خەبات و تێکۆشان و سەرکردایەتیکردنی سەرۆک بارزانی ئیلهام بەغشی ئێمەیە بۆ هەنگاونانی دروست بەرەو ئاییندە.\nبی‌توجهی جمهوری اسلامی به سلامت ١٣٧ایرانی زندانی در مالزی


هەرێمی كوردستان و ئیتاڵیا پەیوەندییەكانیان لە بواری خوێندنی باڵادا پەرەپێدەدەن\nبەڕێوەبەرایەتى ڕاگەیاندنى وەزارەتى خوێندنى باڵا و توێژینەوەى زانستى\nد.یوسف گۆران وەزیرى خوێندنى باڵا و توێژینەوەى زانستى لە دیدارێکدا، لەگەڵ وەفدێکى پاڕلەمانى ئیتاڵیا بەسەرۆکایەتى (لیە کوارتەپێللێ) سکرتێری کۆمیتەى کاروباری دەرەوە لە ئەنجومەنی نوێنەرانى ئیتاڵیا گفتوگۆ لەبارەى دۆخى هەرێمى کوردستان و ناوچەکە و ،چۆنیەتى پتەوکردنى پەیوەندییەکانى نێوان هەرێمى کوردستان و ئیتالیا بەتایبەت لە بوارى خوێندنى باڵا کرا.\nلە دیدارێکدا، کە رۆژی (١٣/٢/٢٠١٧) بەئامادەبونى د.ئامانج سەعدی ڕاوێژکارى وەزیرى خوێندنى باڵا و توێژینەوەى زانستى و، د.جوان جەلال بەڕێوەبەرى گشتى فەرمانگەى نێردراوان و پەیوەندییە ڕۆشنبیرییەکان لە وەزارەتى خوێندنى باڵا و توێژینەوەى زانستى ئامادەیبون چەندین بابەتى هاوبەشى نێوان ئتاڵیا و هەرێمى کوردستان تاوتوێ کران.\nلەسەرەتاى دیدارەکەدا، د.یوسف گۆران دواى بەخێڕهێنانى وەفدى میوان ئاماژەى بە پەپوەندییەکانى نێوان ئیتاڵیا و هەرێمى کوردستان کرد و لەو بارەیەوە وتى: وەک وەزارەت پەیوەندییەکى باشمان لەگەڵ زانکۆکانى ئیتاڵیا هەیە، لەهەمان کاتدا پەیوەندییەکانمان لەگەڵ هەندێ ڕێکخراوى ئیتاڵى زۆر باش و، بەشێکان لە جێبەجآ کردنى پڕۆژەکانمان هاوکاریان کردوین بەتایبەت لە جێبەجێکردنى پڕۆژەى ڕێزبەندى نیشتمانى زانکۆکانى کوردستان، ئاشکراشیکرد لە ئێستا سەرقاڵى نوێکردنەوەى ڕێکەوتنامەیەکن لەگەڵ یەکێک لە هەرێمەکانى ئیتاڵى.\nهەر لە میانەى قسەکانیدا، وەزیرى خوێندنى باڵا و توێژینەوەى زانستى بەناوى حکومەتى هەرێمى کوردستانەوە سوپاسى حکومەت و دەوڵەتى ئیتاڵیایى کرد کە لە شەڕى داعش لە ڕوى مەعنەوى و سەربارى و ڕاوێژکارییەوە هاوکارى هەرێمى کوردستان بون، وتیشى ئەو هاوکارییە نیشانەى دڵسۆزى و هاوخەمى گەل و حکومەتى ئیتاڵیا بۆ حکومەت و خەڵکى کوردستانە، هیواشى خواست پێکەوە هاریکار بن بۆ پاراستنى بەرژەوەندییە هاوبەشکان و بنەبڕکردنى بیرى توندرەوەى و، دروستکردنى ناوچەیەکى ئارام لە ڕۆژهەڵاتى ناوەڕاست.\nسەبارەت بە پتەوکردنى پەیوەندییەکانیان، وەزیرى خوێندنى باڵا و توێژینەوەى زانستى وتى: پێمان وایە بوار زۆرە لە نێوان زانکۆکانى هەرێمى کوردستان وئیتاڵیا کە کارى لەسەر بکەین بۆ ئەوەى زیاتر پەیوەندییەکانمان پتەوبکەین بەتایبەت لە ئاڵوگۆڕى ستافى زانستى و پێدانى زەمالە و ئەنجامدانى توێژینەوەى هاوبەش، بۆ ئەوەش د.یوسف گۆران داواى لە وەفدى میوان کرد هاریکاریان بن بۆ زیاتر گەشەپێدانى پەیوەندییەکانى نێوانیان.\nهەر لە میانەى قسەکانیدا، د.یوسف گۆران وتى: لەماوەى ڕابردودا بەهۆى شەڕى داعشەوە ئاوارەیەکى زۆر لە نەتەوەو ئاینى جیاواز ڕویان لە کوردستان کرد، بۆ ئەوەش وەزیرى خوێندنى باڵا و توێژینەوەى زانستى پێشنیازى بۆ وەفدى میوان کرد بەرنامەیان بۆ گەشەپێدانى تواناى مرۆیى ئاوارەکان هەبێ بۆ ئەوەى کاتێک گەڕانەوە ناوچەکانى خۆیان دەرفەتى کاریان بۆ بڕخسێ و بەشدارى لە بونیادنانەوەى ناوچەکانیان بکەن.\nلەبەرامبەردا، وەفدى میوان خۆشحاڵى خۆیان بەو سەردانە بۆ وەزارەتى خوێندنى باڵا و توێژینەوەى زانستى پیشاندا و، پێشوازییان لە بیروڕاو پێشنیازەکانى وەزیرى خوێندنى باڵا و توێژینەوەى زانستى کرد و، پیشنیازى ئەوەشیان کرد کە وەزارەتى خوێندنى باڵا و توێژینەوەى زانستى پەیوەندى لەگەڵ هەرێمە جیاکانى ئیتاڵیا ببەستن، هەروەک بانگهێشتى وەزیرى خوێندنى باڵا و توێژینەوەى زانستیان بۆ ئیتاڵیا کرد بۆ ئەوەى لە نزیکەوە بەشى کوردى بەسەر بکەنەوەو هاوکارى و پشتگیرى ئەو بەشە بکەن، بۆ ئەوانەش وەزیرى خوێندنى باڵا و توێژینەوەى زانستى ئامادەیى هەر جۆرە هاوکارییەکى پیشاندا و، ئامادەیى وەزارەتەکەشى بۆ سەردان و پشتگیرکردنى بەشى کوردى لە ئیتاڵیا دوپات کردەوە.\nوەفدەکەى پاڕلەمانى ئیتاڵیا پێکهاتبون لە: جوزێپێ ڕۆمانینی سەرۆکی ئینتەر گروپی پاڕلەمانتاران بۆ دۆستایەتی ئیتاڵیا-کوردستان و ئەندامی ئەنجومەنی نوێنەران و، پیە لۆکەتێللی سەرۆکی کۆمیتەی هەمیشەیی پاڕلەمانتاران بۆ مافەکانی مرۆڤ و، پرۆفیسۆر جۆڤاننی دێسسی سکرتێری گشتی پەیمانگەی لویجی ستروتزۆ و، پرۆفیسۆر ئادریانۆ ڕۆسسی بەڕێوەبەری زانستی پەیمانگەی کوردی لە زانکۆی ئۆریەنتالێ لە شاری ناپۆلى و، سۆران ئەحمەد سکرتێری پەیمانگەی نێودەوڵەتی کلتوری کورد و ئێریک بورخارت ڕاوێژکار لە ئەنجومەنی نوێنەرانى ئیتاڵیا و پارتیک موراجێگری باڵیۆزی ئیتاڵیا لە بەغداد و، هەژار خۆشناویاریدەدەری کونسڵی ئیتاڵیا لە هەولێر.


عەبدوڵڵا ئۆجەلان كێیە؟\nئەلبوم 2017-02-15 13:03 کۆمێنت 1203 جار بینراوە\nعەبدوڵڵا ئۆجەلان لە 4ی نیسانی 1948 لەدێی عەمەرای قەزای خەلفەتێی سەر بە شاری ئورفا لە باشووری رۆژهەڵاتی توركیا لەدایكبوە، سەركردەی بزوتنەوەی ناسراو بە پارتی كرێكارانی كوردستانەو لەناو كورددا بە "ئاپۆ" ناسراوە كە رێكخراوەكەی لەلایەن یەكێتیی ئەوروپاو ئەمریكاو ناتۆ و چەند وڵاتێكی ترەوە لەلیستی رێكخراوە تیرۆریستییەكاندایە\nئۆجەلان لە كۆلێجی زانستیی (زانستی سیاسی) خوێندویەتی لە زانكۆی ئەنقەرە، بەڵام خوێندنەكەی تەواو نەكردوەو گەڕاوەتەوە بۆ دیاربەكر، هەستی نیشتمانی و كوردایەتی كاری تێكردوەو بۆی تێكۆشاوە تا لەساڵی 1978 پارتی كرێكارانی كوردستان (پەكەكە)ی دامەزراندوە كە تائێستاش سەركردایەتی دەكات، ئەم پارتە لەساڵی 1984 دەستیكرد بە چالاكی چەكداری لەناو توركیاو ئێران و عیراق بەمەبەستی دامەزراندنی دەوڵەتی سەربەخۆی كوردی.\nزۆربەی وڵاتان و دامەزراوە نێودەوڵەتییەكان بە پارتێكی تیرۆریستی دادەنێن وەكو پشتگیریەك بۆ وڵاتی توركیا، ئەمە لەكاتێكدایە ئەم وڵاتە قەدەغەی كردوە لە خەڵكی كورد كە كۆرپەكانیان بە ناوی كوردی ناوبنێن یان تەنانەت بە كوردیش بدوێن، ئەمەش هەتا ئەم دواییە بەردەوام بوو دواتر لەلایەن دەسەڵاتدارە توركەكانەوە رێگەی پێدرا، ئەوە بوو لە 11-9-2009 دا ئەنجومەنی خوێندنی باڵای توركی رێگەیدا بە خوێندنی كوردی لە زانكۆ رەسمیەكانی توركیادا.\nتا ساڵی 1998 ئۆجەلان لە وڵاتی سوریا بوو، پاشئەوەی پەیوەندییەكانی نێوان توركیاو سوریا تێكچو، توركیا هەڕەشەی لە سوریا كرد بەوەی كە پشتگیری لەم پارتە دەكات، بۆیە سوریا ئۆجەلانی ناچار كرد كە سوریا بەجێبهێلێت بێئەوەی بیداتە دەست دەسەڵاتدارانی توركی، پاش ئەوە ئۆجەلان رویكردە روسیا، پاشان رویكردە چەند وڵاتێكی تر لەوانە، ئیتالیاو یۆنان، لەساڵی 1998 لەو كاتەی كە لە یۆنان بوو، حكومەتی توركی داوای تەسلیمكردنی ئۆجەلانی كرد، لە 15ی شوباتی 1999 لە كینیا دەستگیر كرا لە پرۆژەیەكی چەكداری هاوبەش لە نێوان دەزگای سیخوڕی مەركەزی ئەمریكی سی ئای ئەی و دەزگای سیخوڕی توركی ئێم ئای تی و دەزگای سیخوڕی ئیسرائیلی موساد، پاشان بەهێلیكۆپتەرێك گوازرایەوە بۆ توركیا بۆ دادگاییكردنی.\nلەكاتی دەستگیر كردنیەوە، ئۆجەلان خراوەتە زیندانێكی تاكە كەسی لە دورگەی ئیمرالی لەدەریای مەڕمەڕە لەتوركیا، هەرچەند لەسەرەتادا حوكمی لەسێدارەدانی بەسەردا سەپێنرا، بەڵام دواتر بە مەرجەوە ئەم حوكمە گۆڕا بۆ اهەتاهەیی لەئابی ساڵی 2001 دا.


تا كۆتایی هەفتە حكومەتی هەرێم وەڵامی وەزارەتی نەوت دەداتەوە\n09:54 - 08/05/2022\nتا كۆتایی هەفتە حكومەتی هەرێم وەڵامی وەزارەتی نەوت دەداتەوە\nئومێد سه‌باح، سه‌رۆكی دیوانی سه‌رۆكایه‌تی ئه‌نجومه‌نی وه‌زیرانی هه‌رێمی كوردستان، رایگەیاند: تا كۆتایی ئەم هەفتەیە بە فەرمی وەڵامی وەزارەتی نەوتی عێراق دەدەنەوە.\nئومێد سەباح، راگەیاند: دوای سه‌ردانی شاندی حكومه‌تی هه‌رێمی كوردستان بۆ به‌غدا و كۆبوونه‌وه‌یان له‌گه‌ڵ وه‌زاره‌تی نه‌وتی عێراق، وه‌زاره‌تی ناوبراو پرۆپۆزه‌ڵێكی بۆ حكومه‌تی هه‌رێمی كوردستان ناردووه و ئێستا حكومه‌تی هه‌رێم سه‌رقاڵی تاوتوێكردنی ئه‌و پرۆپۆزه‌ڵه‌یه.\nوتی: له نزیكترین كاتدا تا كۆتایی ئه‌م هه‌فته‌یه، حكومه‌تی هه‌رێمی كوردستان به فه‌رمی وه‌ڵامی وه‌زاره‌تی نه‌وتی عێراق ده‌داته‌وه، وتیشی: له چوارچێوه‌ی ده‌ستووردا، كاری پێكه‌وه‌یی و هه‌ماهه‌نگیی و گفتوگۆكان به‌رده‌وام ده‌بن.\nسه‌باره‌ت به بڕیاری دادگای فیدراڵی له‌باره‌ی نادەستوریبونی نەوتی هەرێمەوە و هەڵوێستی سەرۆكایەتیەكانی هەرێم، سه‌رۆكی دیوانی ئه‌نجومه‌نی وه‌زیران دووپاتیكرده‌وه، هه‌ڵوێستی هه‌ر چوار سه‌رۆكایه‌تی هه‌رێمی كوردستان روونه و پێشتریش له‌لایه‌ن ئه‌نجومه‌نی وه‌زیرانه‌وه جه‌ختی له‌سه‌ر كراوه‌ته‌وه.\nوتیشی: سه‌باره‌ت به مامه‌ڵه‌ی ئینتیقائی له‌گه‌ڵ بڕیاری دادگای فیدراڵیش، بۆ نموونه له ساڵی 2019 دادگای باڵای فیدراڵ بڕیارێكی بۆ پێناسه‌كردنی ناوچه كوردستانییه‌كانی ده‌ره‌وه‌ی ئیداره‌ی هه‌رێمی كوردستان و جێبه‌جێكردنی مادده‌ی 140 و پابه‌ندكردنی حكومه‌تی فیدراڵ به جێبه‌جێكردنی ئه‌و مادده‌یه ده‌ركردووه، به‌ڵام تا ئێستا ئه‌و بڕیاره جێبه‌جێ نه‌كراوه و هیچ به‌دواداچوونێكیش له‌لایه‌ن هیچ ده‌موده‌زگایه‌كه‌وه بۆ ئه‌و مه‌به‌سته نه‌كراوه.\nئەم وتانەی دوای قسەكانی ئیحسان عەبدولجەبار وه‌زیری نه‌وتی عێراق دێن، دوێنێ شه‌ممه 7ی ئایاری 2022، كە له كۆبونه‌وه‌یه‌كدا له‌گه‌ڵ ده‌سته‌ی ڕاوێژكارانی وه‌زاره‌ته‌كه‌ی رایگه‌یاند: کارەکان بە دەرئەنجامەکانیەتی بەڕێوەبردنی چالاکییە نەوتییەکانی هەرێم راست نییەو مەعقوڵ نییە تێچووی نەوت لە هەرێم نیوەی نرخی فرۆشەکەی بێت. وتیشی: مەعقوڵ نییە کە فرۆشی نەوتی هەرێم ئەوەندە کەمتر لە نرخی سۆمۆ بفرۆشێت.\nوتیشی: ناکرێت دوو سیاسەتی نەوت لەیەک وڵاتدا هەبێت و پرسی وزە بە سیاسی بکرێت و ئه‌مه كاریگه‌ری خراپی له‌سه‌ر شێوازی مامه‌ڵه‌كردن له‌گه‌ڵ رێكخراوی ئۆپیك هه‌بووه.


دووگیانی خانمە بەتەمەنەکان کێشەی تەندروستی زۆرتری بەدوادادێت\n2018/07/16 | 16:10\n(هەواڵ كوردستان)- رووداو- هەولێر پسپۆرانی خانمان و منداڵبوون لە زانکۆی ئەلبێرت لە کەنەدا دەڵێن ئەو خانمانەی لە تەمەنێکی گەورەدا منداڵییان دەبێت، ئەگەری زۆرترە منداڵەکەیان زیاتر تووشی کێشە تەندروستییەکان و نەخۆشییە سکماکییەکان ببێتەوە. پزیشکە پسپۆرەکانی خانمان و منداڵبوون توێژینەوەیەکییان ئەنجامداوە، لە کاریگەری زیادبوونی تەمەنی دایک لەکاتی دووگیانی لەسەر تەندروستی منداڵەکانیان لەداهاتوو کۆڵیوەتەوە.\nلە ئەنجامی توێژینەوەکەدا پزیشکەکان بۆیاندەرکەتووە تەمەنی خانمان رۆڵێکی گرنگی لەسەر تەندروستی خۆیان و منداڵەکانییان هەیە، بەجۆرێك لەگەڵ هەڵکشانی تەمەن، مەترسیی تووشبوونی کۆرپە بە نەخۆشییە سکماکییەکان زیاتر دەبێت. د.ساندرا داڤیدچی، پسپۆری خانمان و منداڵبوونە و یەکێکە لە ئەنجامدەرانی توێژینەوەکە دەڵێت، تاوەکو خانمێک تەمەنی گەورەتر دەبێت ژمارە و کواڵێتی هێلکەکانی کەمدەبنەوە. داڤیدچی روونیدەکاتەوە ئەگەر خانمێك لە تەمەنی دوای 35 ساڵان دووگیان بێت، زۆرتر ئەگەری هەیە منداڵەکەی نەخۆشیی سکماکی هەبێت و خۆشی گرفتەکانی دووگیانی بۆ دروستببن. توێژینەوەکە لەسەر نزیکەی دووهەزار خانمی تەمەن نێوان 25-40 ساڵان ئەنجامدرا، دوای شیکردنەوەی داتاکان پسپۆرەکانی خانمان و منداڵبوون دەڵێن گونجاوترین تەمەن بۆ دووگیانی تەمەنی نێوان 20-34 ساڵانە.


میراتی رژیمی ئیسلامی لە کوردستان ⋆\nرژیمی ئیسلامی بۆ خەڵکی کورد وەک تاعوون وایە، دەسەڵاتی ئەم رژیمە بۆ چەن دەیە درێژەی کێشاوە و هەر بەو بۆنەوە بە هەزاران کەس بوونەتە قوربانی و هیچ رێزیکیش لەو مردوانە نەگیردراوە و بە بێ ئەوەی شوینی ناشتنییان دیار بێت و گۆڕەکانمان نیشان بدەن، تەرمەکانیان لە شەودا، وەک شەمشەمە کوێرە و بە دزییەوە شاردویانەتەوە و بە کۆمەڵ نێژراون. ئەوەی گرنگە ئەوەیە کە هیچ کام لەو بەرپرسانەی کە رژیم لە کوردستان نیشتەجێی کردون، خەڵکی ئێرە نەبون، ویست و بەرژەوەندییان لە مانەوە و قازانجی کوردستاندا نییە و نەبوە، سەرباز، پاسدار، بەسیج، فەرماندار، پارێزگار، دایرەی شارەوانی و شارەبانی و … هتد ئەمانە هەموو تاعوون بوون کە روویان لە ڕۆژهەڵاتی کوردستان کرد و بوونە کەمتیار و تەنانەت ڕێزیان لە مردوەکانیشمانیان نەگرت.\nکوردستانی ڕۆژهەڵات ناوچەیەکی دەوڵەمەندە، هەم سنوورێکی دوورودرێژی هەیە لەگەڵ کوردستانی باکوور و باشوور کە رژیم لەم رێگەوە بە هۆی ناردنی کەلوپەل، خواردەمەنی و نەوت و گاز قازانجێکی زۆری دەسدەکەوێ و لە باری سەرچاوە سروشتییەکان دەوڵەمەندە و کانگا و نەوت و گازی زۆری هەیە.\nدوای شۆڕشی گەلانی ئێران لە ساڵی ١٩٧٩ی زایینی رژیمی ئیسلامی بە فەرمانی خومینی هێرشیان بۆ سەر کوردستان دەست پێکرد و خومینی وتی لە زەوی و ئاسمان و دەریاوە هێرش بکەنە سەر کوردستان، هەر لە بەیانی ئەو فەرمانەوە بە دەیان هەزار بەسیج و پاسدار بە کفنی سپیەوە هێرشیان بۆ سەر کوردستان دەست پێکرد و لەگەڵ خۆیان تاعوونیان بۆ دەیاری هێناین و تا ئێستەش تاعوونی ئاسەواری خراپی بوونیان لە کوردستان بووەتە میراتی گرنگی رژیمی ئیسلامی ئێران و ئەوەش وایکردوە کە ئەم بەشە لە کوردستان بە گشتی لە بواری ئابووری و ژێرخانی ئابوورییەوە وێران بێت و کاولکاریەکانی رژیم لە کوردستان بێسنوورە و کاریگەرییە خراپەکانی ئەو هێرش و داگیرکارییە بە هۆی گەماڕۆکان و نەخۆشی کۆروناوە چەندین قات زیادی کردوە و ئەو بەرپرسانەی رژیم لە خۆدی تاعوون، بۆ کوردستان مەترسیدارترن و وێرانیەک کە ئەوان لە کوردستان دروستیان کردوە لە هەژمار ناێت.\nزیاتر لە چوار دەیەیە کە رژیمی ئیسلامی ئێران حوکمی کوردستانی ڕۆژهەڵات دەکات، ئەو میراتەی کە رژیم لە کوردستان بۆ خەڵکەکەی بە جێهێشتوە، تەنها کاولکاری و دڕندەیی و وێرانی بووە و لەم ماوەدا لە هەر سەد بەرپرسەک کە رژیم لە ڕۆژهەڵاتی کوردستان دایناوە سێ کەسیان خەڵکی ناوچەکەن. بە وتەی ئەندامێكی ئەنجوومەنی شاری سنە، پارێزگای سنە لە ئاستی ئێراندا لەو پارێزگایانەیە، كە كەمترین بەرپرسی خۆجێییان هەیە. هەرچەن دەسەڵاتدارانی حکوومەتی لە هەموو ناوچەکان لە دەیان فیلتێر ڕەد دەبن و تەنها کەسانێک کە وەفادارییان بۆ دەسەڵاتداران دەلمابێ کاریان پێدەسپێردرێ هێشتا بەرپرسانی باڵای حکوومەت ترسی ئەوەیان هەیە کە ئەگەر کەسانێک لە خەڵکی ناوچەکە بێنە سەرکار لە دەرد و مەرگی خەڵک تێبگەن و بیانەوێ کارێک بۆ خەڵک بکەن، بۆیە زۆربەی ئەو کەسانەی لە کوردستان کارە حکوومەتییە گرینگەکانیان پێسپێردراوە لە ناوچەکانی دیکەوە هاتوون و زۆربەیان لە هێزە سەرکوتکارەکانی حکوومەتن.\nدۆخی خراپی ئابووری و گوشارەکانی سەر خەلکی کوردستانی ڕۆژهەڵات کە سەرچاوەی هەموویان دەسەڵاتی داگیرکەری سەرمایەداریی ئیسلامیی ئێرانە کۆمەڵگای تووشی دەیان گرفت و خەساری کۆمەڵایەتیی کردووە. بەرزبوونەوەی ڕیژە لەبەریەکترازانی خانەوادەکان، زیادبوونی ژمارەی تووشبووان بە مادەسڕکەرەکان و دابەزینی تەمەنی تووشبووان (کە زۆربەی خەڵک لەو بڕوایەدان کە سیاسەتی خودی ڕژیمە و بەڵگەی زۆریش هەن کە ئەو مەسئەلەیە دەسەلمێنن)، بەرزبوونەوەی ژمارەی تاوانەکان و هتد نموونەکانی ئەو خەسارانەن.\nیەکێکی دیکە لە میراتەکانی رژیم بێکاری و هەژارییە لە کوردستان، هەمووان دەزانن کە ڕۆژهەڵاتی کوردستان خاوەن “نەوت، گاز، زێر، ئاسن و سەدان کانی دیکەیە، بەڵام تەنانەت لەو کارگانە بە تایبەتی لە کانی زێر و نەوتیش ریگە نادەن کریکاری کورد کار بکات و لە شوێن یا وڵاتانی دیکەوە کارێکار و پسپۆر دینن و کاریی پێدەکەن، هەر بۆیە خەڵکی کورد ناچارن بۆ کار پەیدا کردن روو لە تاران و شارە گەورەکانی دیکە بکەن کە ئەویش لە دۆخی ئێستەدا کە هەموو ئیران بە هۆیی گەماڕۆکانەوە دەناڵێنن و نەخۆشی کۆروناش بۆەتە کێشەێکی گەورەتر بۆ خەڵک کریکاری کورد توشی دەیان قەیران و کێشەی ئاڵوز بووە و دەبێت و ئێستا هەژاری کوردستانی ڕۆژهەڵات گەیشتوەتە ئاستێکی مەترسیدار و هێلی سووری بەزاندوە.\nرژیمی ئیسلامی رژیمێکی سەرکوتگەرە و کوردستانی بە گشتی میلیتاریزە کردوە و جنایەتی ئەو رژیمە لە کوردستان بە دژی نەیاران و رخنەگەرانی، هیچ کۆتایی و سنوورێک ناناسێت. لە ماوەی دەسەڵاتی ئەم رژیمە هەزاران کەس ئێعدام کراون.\nحکوومەتی ئیسلامیی ئێران بێجگە لە هەژاری، خەسارە کۆمەڵایەتییەکان و ژیانێکی تاڵ بۆ خەڵکی کوردستان هیچی دیکەی نەبووە. لە ساڵانی دەسەڵاتی کۆماری ئیسلامیدا هەزاران کەس لە هاووڵاتیانمان بە هۆی ناڕەزایی دەربڕینیان بەرانبەر بە داگیرکەران و چەوسێنەران زیندانی، ئەشکەنجە و ئیعدام کراون. سەدان کەس ئەمڕۆ لە زیندانەکانی حکوومەتدا لە خراپترین دۆخدان. تەنانەت چالاکانی ژینگە و چالاکانی مافی منداڵان و مامۆستاکانی زمانی کوردیش دەکەونە بەر شەپۆلی گرتنی دەزگا ئەمنییەتییەکان و ناتوانن بە ئاسوودەیی چالاکییەکانی خۆیان بکەن.\nکۆماری ئیسلامیی ئێران تاوانباری هەموو ئازارەکانی خەڵکی کوردستانی ڕۆژهەڵاتە و میراتی ئەو دەسەڵاتە ئیعتیاد و لەشفرۆشی و گەندەڵی و هەژاری و دەیان دەردی دیکەیە. نەمانی ئەو حکوومەتە یەکەم هەنگاو بۆ چارەسەرکرانی گرفتەکانی خەڵکی کوردستانە\nPrevious خەباتی مەدەنی پێویستیەکی هەنووکەیی بۆ ڕۆژهەڵاتی کوردستان\nخەباتی مەدەنی پێویستیەکی هەنووکەیی بۆ ڕۆژهەڵاتی کوردستان\nکۆڵبەران لەبیر نەکەین\nشەپۆلی دەسبەسەرکردن و بانگهێشتکردنی لاوانی کوردستان بۆ ئیدارەی ئیتلاعات


ئەشواق جاف: پارتی دەموچاوی تازە و بە توانا دەهێنێتە پێشەوە | دەزگاى زارى کرمانجى\nئەشواق جاف: پارتی دەموچاوی تازە و بە توانا دەهێنێتە پێشەوە\nچاوپێكەوتن- ڕائیب شێروانی :\nئەشواق جاف، ئەندامی خولی پێشووی ئەنجوومەنی نوێنەران لە چاوپێكەوتنێكدا لەگەڵ هەفتەنامەی زاری كرمانجی دەڵێ، پارتی خەڵكی لاو و دەموچاوی تازە و بە توانا دەهێنێتە پێشەوە، لەگەڵ ئەوەی پارتی بۆ پاراستنی یەكڕیزی نێو ماڵی كورد و خزمەتكردنی خەڵكی كوردستان لەزۆر مافی خۆی خۆش بووە، بەڵام ئەوەی جێگەی داخە حكوومەتی عێراق بە جێبەجێ نەكردنی دەستوور مافەكانی كورد پێشێل دەكات، ئێمەش وەكو كورد هیچمان ناوێت غەیری ئەو بەندانەی كە لە دەستووردا هاتوونە.\n* بۆ دواكەوتنی پێكهێنانی حكوومەت چیت هەیە؟\n- دواكەوتنی پێكهێنانی حكوومەتی هەرێم بۆ ئەوە دەگەڕێتەوە ئەو لایەنانەی كە بڕیاریان داوە بەشداری لە حكوومەت بكەن، یەكێك لەو حزبانە تا ئێستا نەگەیشتووەتە بڕیاری كۆتایی لە بابەتی ئەو پۆستانەی كە پێ دەدرێن، دوای گفتوگۆیەكی زۆر ئێستا هەموو لایەنەكان رێككەوتن لەسەر ئەوەی كە حكوومەت تەشكیل بكرێت، ئەمە هۆكاری ئەوەیە كە چەندەها مانگ پێكهێنانی حكوومەت دوا بكەوێت، بەڵام ئێستا دوای رێككەوتنی حزبەكان، كە بڕیاریان داوە بەشداری لە حكوومەتی كوردستان بكەن، بۆچی دواكەوتووە، دوا نەكەوتووە بەڵكو بەپێی ئەو بڕگە و ماددانە هەن لە یاسای سەرۆكایەتی هەرێم هەنگاوەكانی یاسایی وا دەخوازێت كە دەبێت بەپێی یاسا، چونكە بەپێی یاسا سەقفی زەمەنی بۆ هەر هەنگاوێك دانراوە، بۆیە ئێستا ئەو سەقفە زەمەنیەی دانراوە بۆ هەڵبژاردنی سەرۆكی هەرێم، دوای هەڵبژاردنی سەرۆكی هەرێم، سەرۆكی هەرێم كاندیدی فراكسیۆنی گەورە ڕادەسپێرێت بۆ پێكهێنانی حكوومەت، بۆیە پێموانیە ئەو ماوەی كە دانراوە درێژ بێت، بەڵكو لایەنە سیاسییەكان كاندیدەكانی خۆیان دەست نیشانكردووە و ناوەكانیش دیارن، لەوانەیە تەنیا برادەرانی یەكێتی تا ئەم كاتە هەندێك پۆستیان یەكلا نەكردبێتەوە، یەكێك لەوانە پەرلەمانە كە پەیوەندی بە كابینەی حكوومەتەوە نیە، هیوادارم لەو ماوەیەدا كاندیدی خۆیان دەست نیشان بكەن، بۆ ئەوەی هەر كاتێك سەرۆكی هەرێم كاندیدی فراكسیۆنی گەورەی راسپارد بۆ پێكهێنانی حكوومەت كاتەكەی كەم بێت بۆ دەست پێكردن و پێدانی متمانە بە كابینەی نۆیەمی حكوومەتی هەرێمی كوردستان.\n* لە كابینەی نۆیەمی حكوومەتی هەرێم پارتی پشكەكانی خۆی چۆن و لەسەر چ بنەمایەك دابەشدەكات؟\n- پارتی لەسەر ئیستحقاقی هەڵبژاردن بەشداری بە خۆی و ئەو حزبانە دەكات كە بڕیاریان داوە بەشداری لە حكوومەتی داهاتووی كوردستان بكەن، بەڵام لەگەڵ ئەوەش مورائاتی ئەوەی كردووە كە پاراستنی یەكڕیزی نێو ماڵی كورد بۆ خزمەتكردنی خەڵكی كوردستان بۆ كوردستانێكی بەهێزتر ئەوەی كردووە، بەڵام بۆ كاندیدەكانی خۆی ئەوانە بە سیڤی دەبن، بە تەئكید گرنگی بە خاڵێكی دیكەی داوە ئەویش خەڵكی لاو و دەموچاوی تازە و بە توانا دەهێنێتە پێشەوە بۆ ئەوەی بتوانن زیاتر خزمەت بكەن.\n* پەیوەندییەكانی هەولێر و بەغدا چۆن دەبینی؟\n- پێموایە پەیوەندییەكانی هەولێر و بەغدا لە ماوەی 8 ساڵی رابردوودا كە ئێمە لە بەغدا بووین، پەیوەندییەكی نادەستوورییە، بۆ چونكە حكوومەتی عێراق دەیەویست بە شێوەیەكی مەركەزی دەست بخاتە سەر هەموو دەسەڵاتەكان لە كاتێكدا كە تۆ دەستوورێكت هەیە، دەستوور دەسەڵاتەكانی دابەشكردووە بۆ حكوومەتی ئیتحادی كەواتە حكوومەتێكی مەركەزی نییە، دەسەڵاتی داوە بە حكوومەتی ئیتحادی، دەسەڵاتی داوە بە حكوومەتی هەرێم، دەسەڵاتی داوە بە پارێزگاكان، بەڵام بەداخەوە حكوومەتی ئیتحادی دەستی خستۆتە سەر ئەو دەسەڵاتانە كە دراوە بە هەرێمەكان، كە هەرێمی كوردستانە، هەروەها دەستی خستە سەر دەسەڵاتی پارێزگاكان، چونكە ئێمە یاسای 21 پەسەندمان كرد لەناو پەرلەمانی عێراق، بەڵام جێبەجێیان نەكرد، بە حوكمی ئەوەی كە دەسەڵات هەیە بۆ ئەنجوومەنی پارێزگاكان جێبەجێی نەكرد، بۆ چونكە دەیەویست دەسەڵاتەكان هەمووی لای خۆ بمێنێت، بۆیە هەر حكوومەتێك بەپێی دەستوور كار نەكات، واتە بەندەكانی دەستوور جێبەجێ ناكات، نەك هەر جێبەجێ نەكردووە، بەڵكو بەندەكانی دەستوور كە پەیوەندییان هەیە بە هەرێمی كوردستان پێشێڵی دەكرد، هەرێمی كوردستان چەندەها جار داوای كرد كە ئەو پەیوەندییە لە چوارچێوەی دەستوور رێكبخرێت، بەڵام بەداخەوە نەكرا و بینیمان كە گەیشتە رادەیەك كە هێزێكی زۆر دژی هەرێمی كوردستان بجووڵێنن، چونكە ئەوان پێیانوایە نابێت هەرێمێك هەبێت دەبێت دەسەڵاتەكە مەركەزیی بێت، بۆیە بەداخەوە ویستێك هەبوو بۆ نەهێشتنی هەرێمی كوردستان، ئەمە لە ماوەی 8 ساڵی رابردوودا، بەڵام لە كابینەی نوێ پێموایە ئەو كەسانە نەیاتوانی كاریگەریان هەبێت لەسەر سەرۆكوەزیران عادل عەبدولمەهدی، بۆیە تا ئێستا سەرۆكوەزیرانی عێراق دەیەوێت لە چوارچێوەی دەستووردا مامەڵە لەگەڵ هەرێمی كوردستان بكات، ئێمەش وەكو كورد هیچمان ناوێت غەیری ئەو بەندانەی كە لە دەستووردا هاتوونە، بۆیە شتێكمان ناوێت كە لە دەستوور زیاتر بێت، بە تەئكیدیش قبووڵی ناكەین كە لە دەستووردا هاتووە كەمتر بدرێت بە هەرێمی كوردستان، چونكە باڵاترین دیكیۆمێنی یاساییە لەم وڵاتەیە لەناو دەستووردا هاتووە هەموو هاووڵاتیەكی عێراقی هەمان ئەركیان لەسەرە و هەمان مافیان هەیە، كەواتە ناكرێت جینیۆسایدكردن و برسیكردنی خەڵك پەیڕەو بكەی و ناشكرێت هێزی سەربازی بجووڵێنیت بەپێی ئەو دەستوورەی كە هەموومان دەنگمان بۆ داوە و پەسەند كراوە، تا ئێستا سەرۆكوەزیرانی عێراق و هەرێمی كوردستان لە چوارچێوەی دەستووردا كار دەكەن، هەر كاتێك دەستوور جێبەجێ كرا بە تەئكید مافەكانمان بە دەست دەهێنین.\n* زیاتر لە ساڵێكە هەڵبژاردن كراوە و تا ئێستا حكوومەتی عێراق تەواو نەبووە هۆكار چییە؟\n- كێشەی سیاسی لەسەر پۆستەكان هەیە، كوتلە سیاسییەكان لەسەر هەر دوو وەزارەتی ناوخۆ و بەرگری ناگەنە ڕێككەوتن، سەبارەت بە وەزارەتی پەروەردە كێشەی تێكەوت بە حوكمی ئەوەی كە كاندیدێك هەبوو دەیانگوت كەسوكاری سەر بە داعشن، ئەوەش وای كرد كە پەرلەمان متمانە پێ نەدات، دەبوایە پێش ئەوەی متمانە بە كابینە بدرێت ناو و سیڤییەكان بچنە ئەو شوێنانە كە بە پێی دەستوور بچێتە هەیەی نەزاهە، ناكرێت تۆ كەسێك ناوەكەی بهێنیە پەرلەمان و پاشان بڵێی ئەوە بەعسیە و نابێت، یان دەست پاك نەبووە، بۆیە دەبێت پێشتر بە ڕێككارەكاندا رۆیشتبایە، سەبارەتە بە وەزارەتی داد دەبوایە بەپێی ئیستحقاقی هەڵبژاردن بووایە، بەڵام ئەو چوار وەزارەتە لەسەر ناوی كاندیدەكان ماون، لەگەڵ ئەوەی بۆ هەر دوو وەزارەتی ناوخۆ و بەرگری دەبێت نەك تەنیا لایەنە عێراقییەكان لەسەر ناوەكان ڕازی بن، بەڵكو دەبێت هەندێك وڵاتی ناوچەكە و نێودەوڵەتی لەسەر ناوەكان كۆك بن، چونكە عێراق وڵاتێكی سەربەخۆ نیە و لە زۆر بابەت لە دەرەوە عێراق بەڕێوەدەبرێت، بۆیە رەنگە وەزارەتی داد و پەروەردە زوو یەكلا بكرێنەوە، بەڵام هەر دوو وەزارەتی ناوخۆ و دەرەوە زۆر زەحمەتە زوو یەكلا بكرێنەوە.\n* ئالۆزییەكانی ئەمریكا و ئێران چۆن دەبینی و كاریگەری لەسەر هەرێمی كوردستان دەبێت؟\n- بە دڵی ئێمە بێت، یان بە دڵی ئێمە نەبێت هەر گرژی و ئالۆزییەك لەناوچەكە دروست بێت كاریگەری لەسەر عێراق دەبێت، ئەوە شتێكی شاراوە نیە، عێراق سنوورەكانی كراوەیە، عێراق خاوەن بڕیاری سیاسی خۆی نیە، تەداخولاتی جۆراوجۆر لە بڕیای سیاسی عێراقی هەیە، بەڵام لەو ماوەیەدا سەرۆكوەزیرانی عێراق هەوڵی داوە كەمی بكاتەوە، پێموایە ئەو پەیامەی گەیاندۆتە ناوچەكە و جیهان، كە ئێمە دەمانەوێت عێراق بپارێزین و نامانەوێت تەدەخولات هەبێت، بەڵام ئاسان نیە، چونكە زیاتر لە 16 ساڵە سنوورەكان كراوەنە، بریارەكان بە دەست تۆ نین، بۆیە ئاسان نیە كە خۆ دوور بكەیتەوە لە كێشەیەك كە لە ناوچەكە هەبێت، بەتایبەتی كە تۆ سنوورت لەگەڵ هەیە، بەتایبەتی كە تۆ پەیوەندییەكی بەهێزت هەیە لەگەڵی بەتایبەتی كە ئەمریكا تۆمەتبارت دەكات تۆ هاوكاری ئەم وڵاتە دەكەیت، ئەوە عێراق بە شێوەیەكی گشتی، كوردستان تا ئەم ساتە بەشێكە لە عێراق، كەواتە هەر گرژی و ئالۆزییەك كاریگەری لەسەر عێراق هەبێت بە تەئكید كاریگەری لەسەر كوردستانیش دەبێت، بۆیە هیوادارم عادل عەبدولمەهدی بەردەوام بێت لە هەنگاوەكانی بۆ گەیاندنی ئەو پەیامە كە دەمانەوێت ئەمن و ئاسایشی هاووڵاتیانی عێراقی بپارێزین و هیوادارین نەبینە بەشێك لە ململانێ، بەڵكو ببینە بەشێك لە ئاشتی، بەڵام ئەوەش ئاسان نیە بە حوكمی ئەوەی كە زۆر فاكتەر هەن".\nبەڕێوەبەری مافی مرۆڤی سۆران.. جێگەی داخە تائێستا حكومەتی عێراق لە هەمبەر تاوانی جینۆسایدی بارزانیان داوای لێبووردنی نەكردووە\nئاكرێ : نڤیسنگەها پاسپۆرتان دێ هێتەڤەكرن\nكارەبا ئاكرێ : پشكدارێن كارەبێ نیزیكی 20 ملیار دینارا قەردارێن بهایێ كارەبێ نە\nجینۆسایدی بارزانییەكان لە روانگه‌ی یاسای نێودەوڵەتییه‌وه\nمرۆڤ هەستەکانی لێداماڵی هیچی نامێنێتەوە\nتارا ئەمین سەپان\nکرێکار لە نێوان ئەرک و ماف\nپێشنیارێک بۆ بڕیاری ئیدارە سەربەخۆکەی سۆران\nئیدارەی سەربەخۆی سۆران\nئافرەتێك هاوسەرەكەی خۆی دایە بەر دەست رێژی گووللە\nئاماری 24کاتژمێری کۆرۆنا لەسۆران\nدوو بۆ سێ هەفتەی داهاتوو كارەكانی ئیدارەی سۆران تەواودەكرێن\nكشتوكاڵی ئاكرێ : ئه‌مساڵ پێشبینی بەرهەم هێنانی 4 هه‌زار تەن سماق ده‌كرێت\nدووبرای خەڵکی هەریر لە هەولێر کوژران\nدۆلار بەرامبەر دینار بە شێوەیەکی بەرچاو دادەبەزێت\nچۆن دەزانی مندالَەکەت دەست درێژی بەرامبەر کراوە؟\nبەرێوەبەرایەتی پۆلیسی سۆران ئاگاداریەک بڵاو دەکاتەوە\nكارەبای سۆران كم دەكرێتەوە و بەرپرسانیش لێدوان نادەن\nنوێترین زانیاری لەبارەی چۆنیەتی دابەشکردنی مووچەی مانگەکانی داهاتوو\nخشتەی پێدانی كارەبای نیشتیمانی بە هاووڵاتییانی قەزای سۆران-دیانا بەم شێوەیە دەبێت\nدیسان دەڤەری سۆران غەدری لێكرا\nسیخورێك لە ماڵی تالەبانی گیرا\nكۆشكی هاوینەی ئەردۆغان توركەكان توڕە دەكات\nبەڕێوەبەری ئاسایشی سۆران دەگۆڕدرێت\nئەگەری دەستگیر كردنی لاهوور جەنگی هەیە\nشەهین تاڵەبانی سۆران گۆرانی رێژ دەكات


100 كچ و كوڕ زەردەشتییانە هاوسەرگیری دەكەن |\nHome سەرەکی 100 كچ و كوڕ زەردەشتییانە هاوسەرگیری دەكەن\nخزمەكان هاوسەرگیری پێكەوە ناكەن\nلە ماوەی 14 مانگدا زیاتر لە 100 كوڕ و كچی كورد بە شێواز و مەراسیمی زەردەشتی هاوسەرگیرییان كردووە، لە زەردەشتیدا نابێت ئەو كچ و كوڕانەی هاوسەرگیریی دەكەن خاڵۆزا و پوورزا و ئامۆزای یەكتری بن، هەروەها ژنهێنانی دووەمیش مەرجدارە و ڕێگەی پێ نادرێت، بە پێی زانیارییەكانی ״ئاژانس״، كە لە پیری زەردەشتییان و نوێنەرەكەیان لە وەزارەتی ئەوقاف دەستی كەوتووە، زیاتر لە ٣٠٠ هەزار كەس پەیڕەوی زەردەشتی دەكەن لە هەرێم.\nكیانوسی تەمەن ٣٥ ساڵ، پێنج ساڵە پەیڕەوی ئایینی زەردەشتی دەكات، لە سروت و ڕێوڕەسمی ئایینی زەردەشتیدا، ئاشنای بەنازی تەمەن ٢٨ ساڵ دەبێت، پاش یەكترناسین بڕیار دەدەن ئەڵقەی هاوسەرگیری بگۆڕنەوە، دوو مانگە لە ژیانی نوێدان، كیانوس بۆ ״ئاژانس״ وتی: ״پەیوەندیمان بە یەسناوە كرد و ئەوانیش مەراسیمێكیان بۆ كردین״.\n״مەراسیمی هاوسەرگیریمان زەردەشتییانە بوو، بەناز جلوبەرگی سپی پۆشی و لەچكێكی سووری بەسەرەوە بوو، منیش جلوبەرگی شاڵم پۆشی، دواتر پشتوێن سێ گرێیان بۆ بەستم، كە مانای بەستنی پەیمانە، مارەییش گوڵێكم پێشكەش كرد و هاوسەرەكەشم ملوانكەیەكی پێشكەش كردم، سروتی تایبەتی هاوسەرگیرییان خوێند و بەدوایدا وتمانەوە، ئەڵقەی پەیمانمان گۆڕییەوە و دوو نەماممان ڕواند״، كیانوس وا دەڵێت.\nمەراسیمی هاوسەرگیریی زەردەشتی حەوت ڕۆژ دەخایەنێت، دۆست و كەسوكاریان كۆ دەبنەوە، خواردن و خواردنەوە ئامادە دەكەن، بەڵام لە ئێستادا گۆڕانكاریی بەسەردا هاتووە سێ ڕۆژە.\n״لە ئایینی زەردەشتی مەرج نییە كە كوڕ و كچەكە ئاڵتوون بكڕن، بە پێی پارە و ئەو داراییەی هەیانە بۆ یەكتری دەكڕن، نەیان بێت نایكڕن״، كیانوس وای وت.\nشێوە و جۆری مارەكردن و هاوسەرخواستن لە زەردەشتیدا، كوڕان لە تەمەنی ١٦ ساڵی و كچان لە تەمەنی ١٨ ساڵی بە ڕەزامەندیی دایك و باوكیان هاوسەرگیری دەكەن، شوكردنیش پێنج جۆرە.\nجۆری یەكەم پادشا ژنی، كە كچ و كوڕ بۆ یەكتری دەبن لەم دونیا و لەو دونیاش، دووەم كولفەت ژنی، بۆ بێوەژنی و بێوەپیاوی، جۆری سێیەم خۆرسە ژنی، بێ ڕەزامەندیی دایك و باوك كچ و كوڕێكی پێگەیشتوو هاوسەرگیری دەكەن لە دەرەوەی پەرستگا لای مۆبێت، كە دادگای تایبەتی زەردەشتییانە بۆی هەیە مارەیان بكات، هەرچی جۆری چوارەم و پێنجەمە هاوسەرگیریی كچ وكوڕی تاقەنەیە كە لابراون بە كۆی دەنگی زانایانی زەردەشتی و پێی دەڵێن سەتەر ژنی و ئەیوگ ژنی.\nئاوات حوسامەدین، نوێنەری پەیڕەوانی ئایینی زەردەشتی لە وەزارەتی ئەوقافی حكومەتی هەرێم بە ״ئاژانس״ی وت: ״لە زەردەشتیدا ناتوانرێت فرەژنی بكرێت، لە یەك دوو دۆخدا نەبێت، وەكو نەخۆشیی ئیفلیجی و شێتی و شەكرە، حاڵەتی دووەم نەبوونی منداڵخستنەوە كە دەبێت چەند ساڵێك لەگەڵیدا بژی بە پێی پزیشك ئینجا دەتوانێت ژنی تر بخوازێت لە بەندەكانی گاتاكان ئاماژەی پێ دراوە، مەرجیش نییە لەگەڵ كەسی زەردەشتی زەواج بكرێت و ئازادن״.\nبە پێی ئاماری ڕێبەری زەردەشتیان كە دەست ״ئاژانس״ كەوتووە، بۆ ساڵی ٢٠١٩ تا شوباتی ٢٠٢٠ زیاتر لە ١٠٠ كوڕ و كچ لە ناوچەكانی ڕۆژهەڵات و ڕۆژئاوا و باكوور و باشوور و كوردەكانی ئەورووپا، لەسەر ئایینی زەردەشتی هاوسەرگیرییان كردووە.\nپیرلوقمان، ڕێبەری ئایینی زەردەشتی كە پلەی پیرشالیاری هەیە، لە ساڵی ٢٠١٥ ئایینی زەردەشتیی لە كوردستان زیندوو كردووه‌تەوە و بە ״ئاژانس״ی وت: ״لە كوردستان ١٩ شوێن هەیە كە خەڵك دەبێت بە زەردەشتی، منیش وەكو ڕێبەرێك لە وڵاتان بانگەوازی ئایینەكە دەكەم״.\n״لە ئایینی زەردەشتیدا لە نێوان نزیكەكاندا، خوشك و برا، باوك و كچ لەگەڵ منداڵی هەڵگیراوە و پوورزا و خاڵۆزا و ئامۆزا، لەگەڵ خەسوو و خەزوور لەگەڵ ژنبرا و دش و زۆری تر هاوسەرگیری قەدەغەیە، خزم لە زەردەشتیدا وەكو خوشك و برا وان، چونكە كاتی خۆی موغەكان پێیان وا بووە هاوسەرگیریی لەگەڵ نزیكەكان دەبێتە هۆی بەرهەمهێنانی منداڵێكی ناتەندروست، گەر لە جەستەدا كامڵ بێت لە مێشكدا كامڵ نابێت و لە زەردەشتدا ڕێگەی پێ نەدراوە״، پیرلوقمان وا دەڵێت.\n״هەردوولا كە خزمن بڕیاری پێكەوەژیان بدەن ئێمە مارەیان ناكەین، دەبێت دادگا بڕیار بدات، ئەویش لە ڕێگه‌ی ئەنجوومەنی مەرێ كە چەندین شارەزای ئەو بوارەن بڕیار دەدەن كە هاوسەرگیرییەكە بكەن یاخود نا״، پیر وای وت.\nبە پێی ئەو زانیارییانەی ״ئاژانس״ لە نوێنەری زەردەشتی لە وەزارەتی ئەوقاف وەری گرتووە، نزیكەی ١٢ هەزار كەس بە ڕەسمی زەردەشتین و فۆڕمیان پڕ كردووەتەوە، نزیكەی ٣٠٠ هەزار كەس گەڕاونەتەوە سەر ئایینی زەردەشتی، ئەمە لە كاتێدایە كە پێش سێ ساڵ بە پێی ڕاپرسییەكی گشتی ڕێژەی زەردەشتییان ٢٠٠ هەزار كەس بووە، بۆ ساڵێك دواتر ڕێژەكە بەرز دەبێتەوە بۆ ٢٥٠ هەزار كەس.\nپیرلوقمان دەڵێت: لە زەردەشتیدا كچ و كوڕ بۆیان هەیە یەك جار هاوسەرگیری بكەن، لە ڕووی فەرهەنگ و مێژووییەوەیە و بە گشتی واتە تۆ فكر و ئەندێشە و كەسایەتی و عەشق و خۆشەویستی تایبەتە بە تاك خۆی، گەر دوو شوو یان دوو ژن ناتوانرێت ژیان دابەش بكات لەناو خۆیاندا، خیانەتە لە كۆمەڵگه‌و مرۆڤبوون بە هەموو جۆرێك ڕەت كراونەتەوە، ئەوەشی وای كردبێت دوور خراونەتەوە و دەركراون لەناو كۆمەڵگە״.\nمێژووی ئایینی زەردەشتی دەگەڕێتەوە بۆ ٣٧٥٣ ساڵ پێش زایینی، ئەم ئایینە مەزداسنایی پێ دەوترێت، لە ئێستاشدا پێی دەوترێت زەردەشت واتە خاوەن ڕووناكیی بەهێز، خاوەنی كتێبێكە بەناوی ئاوێستاوەیە یەسناشی پێ دەوترێت و لە ٧٢ بەش پێك دێت و پەیامبەرەكەی زەردەشتە، ئێستاش تەیاری ئیزەدی و یارسانییان هەیە.


دوایین تێکۆشەری کۆماری کوردستان لە مەریوان کۆچی دوایی کرد\nزایینی: ١٩-٠٥-٢٠١٧ - هەتاوی: ١٣٩٦/٠٢/٢٩ - ١٢:٥٧ تاران قه‌باره‌ی فۆنت:\nکوردستان میدیا: ئەحمەد خانی کانیسانان کەسایەتی ناسراو و دوایین تێکۆشەری کۆماری کوردستان لە مەریوان ماڵئاوایی لە ژیان کرد.\nبە پێی هەواڵی گەیشتوو بە ماڵپەری کوردستان میدیا، رۆژی پێنج‌شەممە، رێکەوتی ٢٨ی بانەمەڕی ١٣٩٦، کاک ئەحمەد خانی کانیسانان کوری مەحمود خانی کانیسانان لە تەمەنی ٩٤ ساڵیدا کۆچی دوایی کرد.\nتەرمی کاک ئەحمەد خانی کانیسانان لە نێو ئاپۆرای خەڵکی تێکۆشەر و نیشتمانپەروەری مەریواندا، لە گوندی کانیسانان، بە خاکی نیشتمان سپێردرا.\nشایانی باسە کاک ئەحمەد خان، هاوڕێ لەگەڵ ٧٠ کەس لە نیشتیمانپەروەرانی مەریوان لە رۆژی دامەزرانی کۆماری کوردستان دا، لە مەهاباد ئامادە بوو و پەیمانی کوردایەتییان لەگەڵ پێشەوای مەزن دا بەست.\nناوبراو دوایەمین کەس بوو لەو ٧٠ کەسایەتییەی ناوچەی مەریوان کە لە ژیاندا مابوو و تاسەر وەفادار بوو بەرێبازی پێشەوا قازی محەممەدی نەمر.\nحیزبی دێموكراتی كوردستانی ئێران سەرەخۆشی لە بنەماڵە، خزم و کەس و کاری ناوبراو دەکات و خۆی بە شەریی خەمیان دەزانێت.


ئەمریکا و رۆژئاوای کوردستان\n2579 جار بینراوە 26/11/2017 01:11 PM\nنوسینی: مەجید ساڵح\nلە چەند رۆژی رابردوودا تورکیا و ئەمریکا دوو گێڕانەوەی جیاوازیان سەبارەت بەو پەیوەندییەی نێوان ترامپ و ئەردۆغاندا بڵاو کردەوە. چاوش ئۆغلۆی وەزیری دەرەوەی تورکیا رایگەیاند کە سەرۆکی ئەمریکا راشکاوابە بە ئەردۆغانی وتووە کە ئەوان چیتر چەک بە YPG نادەن و لەسەر ئەوەش رێکەوتوون کە دژی هەموو جۆرە ترۆرێک دەوستنەوە.\nکەچی بڵاوکراوەکەی کۆشکی سپی دەڵێ سەرۆک تراپب بە ئەردۆغانی وتووە دەستیان کردوە بە هەموارکردنی پشتیوانی کردنی شەریکەکانیان لە سەر خاکی سوریا.\nتێڕوانینی کوردەکانی باشور بۆ ئەم دۆخە\nلە هەرێم و لای کوردەکانی باشور ئەم مەسەلەیە وەک هەمیشە بە سۆز و حەز ودور لە ئەقڵ بە دوو جۆر لێکدرایەوە، ئەوانەی دژی ئەزموونی رۆژئاوان قسەکانی ئۆغلۆیان زەق کردەوە، ئەوانەشی هیوایان بەو ئەزموونە هەیە بە حەز و ئارەزوو وی خۆیان وایان لێکدایەوە کە ئەمریکا پشتی کوردەکانی رۆژئاوا بەرنادات و ئەو خوێندنەوەی تورکیا بۆ پەیوەندییەکەی هەردوو سەرۆک هەڵەو چەواشەکاریی تێکراوە.\nترسی ئەمریکا لە سەرکێشیەکانی تورکیا\nبەڵام سیاسەتمەدارەکانی رۆژئاوای کوردستان واقع بینانە و دوور لە حەز و ئارەزوو لێکدانەوەیان بۆ ئەو پەیوەندییە کرد، ئەوان دەزانن یارییەکە زۆر گەورە و مەترسیدارە و تورکیا بۆ ترساندنی ئەمریکا تارادەی ئاشت بوونەوە لە گەڵ بەشار ئەسەددا دەچێتە پێشەوە، ئەمریکاش لەو هاوپەیمانیێتیە (روسی و تورکی و ئێرانیە) دەترسێ و دەزانێ بەرژەوەندییەکانی دەکەونە مەترسییەوە؛ بۆیە ئەمریکا ئامادەیە لە گەڵ تورکەکاندا هەندێ موخازەلە بکات و گومانیش لەوەدا نییە ئەو موغازەلەیە لە سەر حسابی کورد دەبێ گەر کورد وشیارانە مامەڵە لە گەڵ دۆخەکەدا نەکات.\nسەرکردەکانی ڕۆژئاوا و تۆڕێکی فراوانی پەیوەندیکردن\nهەر لەبەر ئەوەیە سیاسەتمەدارەکانی رۆژئاوا هەموو هێلکەکانیان نەخستووەتە سەبەتەی ئەمریکاوە و پەویوەندی توندو تۆڵیان لە گەڵ روسیا هەیە و لە گەڵ یەکێتی ئۆروپا و فەرەنسا لە پەیوەندیدان و لە گەڵ بەشار ئەسەدیشدا نەیانگەیاندوەتە رادەی خوێن رشتن و بایی ئەوەش خۆیان پڕ چەک و ئامادەکردوە بەلای کەمەوە چەند منگێک بجەنگن و سەربەرزانە بەرگری لە هەرێمەکەیان بکەن.\nئایا ئەمریکا جیدییە لە نزیک بوونەوە لە گەڵ تورکیا، ئاخۆ تورکەکان متمانەیان بە ئەمریکا ماوە؟\nبەڕای بەندە تاڵە مووی پەیوەندییەکانی تورکیا وئەمریکا هەر ماوە ونەپساوە، بەڵام ئەو گوریسەی کە ئەردۆغان لە گەڵ پوتین چنیویەتی وای کردوە ئەمریکییەکان چیتر خێر لەو تورکیایە نەبینین کە بەدرێژایی ٥٠ ساڵی جەنگی سارد پشتیوانیان لێکرد.. جگە لەوە تاکە جێگەی نفوزی ئەمریکا و وڵاتانی وەک سعودیە و ئیمارات لە سوریا ناوچە کوردی و سوونیەکانی باکوری سوریایە، سیاسەتمەدارەکانی رۆژئاوای کوردستان لەمە باش تێگەیشتوون و لە پاڵ خۆ ئامادەکردن و کاری دیپلۆماسی، ئەم پێگەیەی خۆشیان لە گەڵ ئەمرییکیەکاندا بەکار دەهێنن.\nستراتیژی دوای داعش\nئەوان دەزانن داعش نەماوە ئیتر پێوسیت بەچەکی زیاتر ناکات، بۆیەبەدوای پشتیوانی سیاسی لە ئەزموونەکەیان دەگەڕێن و ئەمریکاش لاری نییە لەوە، ئەو هەڵبژاردنەی کە قەرارە لەسەرەتای مانگی کانوونی یەکەم لە ناوچەکانی ژێر دەستی خۆسەری دیموکراسی بکرێ، دەری دەخات ئەمرییکەکان وەک چۆن لە پشتگیری سەربازی رستگۆ بوون لە گەڵ کورد، ئاخۆ لە سیاسەت و دیپلۆماسیەتیشدا هەروان؟\nم.مەجید سالح - نوسەر و ئەکادیمی، هەڵگری بروانامەی ماجستیر لە ڕاگەیاندن


پاداشتی دادپه‌روه‌ری - له لایه‌ن پۆلیسه‌وه داواکراو له بواری تیرۆریزمدا - سیف العادل\nئەلعەدل پێش دەستبەسەربوونی لە ساڵی 1987 بە دەرەجەی نەقیبی دووەم لە نێو ھێزەكانی تایبەتی میسردا خزمەتی دەكرد. لەم ساڵەدا لە پاش تیرۆری سەرنەكەوتووی وەزیری وڵاتی میسر، ئەلعەدل لەگەڵ ھەزاران كەس لە شەڕكەرانی دژی حكوومەت دەستبەسەر كرا\nتاكوو ساڵی 1990، ئەلعەدل و بەڕێوەبەرانی ئەلقاعیدە سەرقاڵی پێشكەش كردنی پەروەردە سەربازییەكان و زانیارییەكان لە وڵاتە جیاوازەكانی وەكوو ئەفغانستان، پاكستان و سودان بە قازانجی ئەلقاعیدە و گرووپە گرێدراوەكانی وەكوو جیھادی ئیسلامی میسر بوون.\nلە ساڵەكانی 1992 و 1993، عبداللە ھەوڵیدا بۆ پێشكەش كردنی پەروەردە سەربازییەكان بە بەڕێوەبەرانی ئەلقاعیدە و ھەندێ لە ھۆزە سۆمالیاییەكان. ئەم ھۆزانە لە رەوەتی ئۆپەراسیۆنەكانی «گەرانەوەی ھیوا» لەگەڵ ھێزەكانی ویلایەتە یەكگرتووەكان لە موگادیشو شەڕیان كرد.\nلە ساڵی 1998 ئەو لە رێگای دەستەی دادوەری فیدڕاڵەوە بە ھەبوونی بۆمب رێژكردنەكانی 7ی ئابی 1998 لە سەفارەتخانەكانی ویلایەتە یەكگرتووەكان لە دارالسلامی تانزانیا و نایروبی كینیا تاوانباركرا.\nپاش ئەم بۆمب رێژكردنانە، ئەلعەدل بە پشتیوانی سپای پاسدارانی شۆڕشی ئیسلامی ئێران بەرەو باشووری ئەو وڵاتە بەڕێكەوت و ماوەیەك لەوێدا ژیا. لە ساڵی 2003، كاربەدەستانی ئێرانی عبداللە و رێبەرانی دیكەی ئەلقاعیدەیان خستە ژێر بەندی ماڵەوە.\nلە ئەیلوولی 2015، ئەلعەدل و چوار كەسی دیكە لە رێبەرانی باڵای ئەلقاعیدە لە بەرانبەر ئازادكردنی دیپلۆماتی ئێرانی كە ھێزەكانی ئەلقاعیدە لە یەمەن رفاندبوویان، لە بەندكردن لە ئێران رزگاربوون.\nئەلعەدل لە جێگرانی باڵای ئەبومەسعەب زەرقاوی، دامەزرێنەری ئەلقاعیدە لە عێراقدابوو كە دواتر بووە داعش.\nرێكەوتی لەدایكبوون: 11ی نیسانی 1963؛ 11ی نیسانی 1960\nشوێنی لەدایكبوون: پارێزگای منوفیه، میسر\nرەنگ قژ: تۆخ\nرەنگ چاو: تۆخ\nخاڵی جیاواز: رەنگە ریش و چاویلكەی ھەبێت.\nنازناو: سەیف ئەل-عادڵ، سەیف ئەلعادڵ، ئیبراھیم ئەلمەدەنی\nناونیشانی گروپی تیرۆریستی:\nFTO وەزارەتی كاروباری دەرەوە: الجمعة, اكتوبر 08, 1999\nSDGT وەزارەتی كاروباری دەرەوە: الجمعة, اكتوبر 08, 1999\nپێڕستی رێكخراوەی نەتەوە یەكگرتووەكان: السبت, اكتوبر 06, 2001\nناونیشانی كەسی تیرۆریست:\nSDGT وەزارەتی كاروباری دەرەوە: الأحد, سبتمبر 23, 2001\nپێڕستی رێكخراوەی نەتەوە یەكگرتووەكان: الأربعاء, اكتوبر 17, 2001\nپێڕستی كەسانی ژێر راوەدونان:\nژێر راوەدونانی FBI. دادگایی DOJ. زانیاری شینی رێكخراوەی نەتەوە یەكگرتووەكانی ئینتەرپۆل


Kurdîpêdiya - ئیبراهیم تالیساز، سیبیل جان و ئەردۆگان لە سنووری عەفرین گۆرانی دەڵێن!\n📼 ئیبراهیم تالیساز، سیبیل جان و ئەردۆگان لە سنووری عەفرین گۆرانی دەڵێن! | Pol: Vîdiyo | Zimanî babet: 🏳 کوردیی ناوەڕاست\n➕ Em babete lelayen: (Naliya Ibrahim)ewe le: Apr 1 2018 10:35PM tomarkirawe\n👌 Em babete lelayen: (Hawrê Baxewan)ewe le: Apr 2 2018 7:25PM pêdaçûneweyi bokrawe û azadkrawe\n✍ Em babete bo diwacar lelayen: (Naliya Ibrahim)ewe le: Apr 3 2018 10:48PM baştirkirawe\n👁 Em babete 9,370 car bînrawe


كرۆكی كێشەكە لەكوێ دایە؟ – کوردی – RojNews.News\nكرۆكی كێشەكە لەكوێ دایە؟\nچی لەناوچەكەدا دەگوزەرێت؟\n26/03/2022 - 12:56:14 pm\nئەمڕۆ پەرلەمانی ئێراق كۆدەبێتەوە، رێژەی یاسایی تەواو دەبێت یاخود نا، كاندیدەكەی پارتی دەردەچێت یاهی یەكێتی، ئەگەرچی ئەو پرسیارە ستۆكانە هەموو میدیای كوردی ومێشكی نووسەرو شرۆڤەكارو سیاسەتمەدارو … هتد خەریك كردووە، بەڵام ئەوەی جێگەی سەرسامیە، ئەو مەسەلەیە دیوی دەرەوەی ململانێكانەو هەرگیز كرۆكی كێشەكە نیە! كرۆكی كێشەكە ئەوەیە، كە لەپشت پەردەوە چی دەگوزەرێت!.\nلەسەر ئاستی هەرێمی ونێودەوڵەتیدا لە ئێستادا دۆخەكە بەقۆناغێكی هەستیاردا تێدەپەڕێت، روسیا هەنگاوە مەترسیدارەكەی ناوەو شەڕی ئۆكرانیا درێژەی هەیە وتادێت ئەو شەڕە ئاڵۆزتر و چڕ تردەبێتەوە، بۆیە لەبەرژەوەندی روسیادایە بەرەی شەڕەكە فراوان بكات، ناتۆ بەردەرگای ئەوروپای گرتووە، ئەمە وا دەكات ئەگەری پەڕینەوەی شەڕەكە بۆ ئەوروپا تا رادەیەكی زۆر ئەگەرێكی دوور بێت، لاوازترین گۆڕەپان بۆ گواستنەوەی شەڕەكە بەرەی رۆژهەڵاتی ناوەڕاستە، وەك ئەوەی روسیا دوای داگریكردنی نیمچە دورگەی كریم كردی، گۆڕەپانێكە زیانی راستەوخۆی بۆ لایەنە سەرەكیەكانی ململانێیە جیهانیەكە كەمترە، هاوكات ئەگەری فراوان بوونی جەنگەكەش بۆ جەنگێكی جیهانی زۆر كەمتر دەكاتەوە، بۆیە دەبێت چاوەڕوانی رووداوێكی سەرسوڕهێنەر بین لەناوچەكە، ئەمشەو حوسیەكان سەرچاوەكانی وزەیان لە شانشینی عەرەبی سعودیە كردە ئامانج، واتە سەرەتای قۆستنەوەی دەرفەتەكە و زیادكردنی فشارەكانی لەلایەن ئێرانەوە دەستیپێكرد، دیارە ئەمە هێرشی تری بەدوا دادێت رەنگ بێت، لێدانی نوێ جارێكی تر لە هەولێر بێت، بەهۆی ئەو هەوڵە چڕەی لە بەغدا هەیە بۆ بڕینەوەی دەستی ئێران لە ئێراق. توركیا لە چەند تەوەرێكەوە یاریەكی ترسناك دەكات، لەلایەك لەپەرلەمانی ئێراق لەرێگای دروستكردنی بەرەی رزگاری نیشتمانی (پارتی وسەدریەكان وسونە) وانیشان بدات دەیەوێت ئێراقێكی نوێ وبەهێز بونیاتبنێتەوە، دیارە بونیاتنانەوەی ئێراقێكی بەهێز هەرگیز لەبەرژەوەندی كورد نیەو واتای گەڕاندنەوەی دۆخی جیۆپۆلەتیكی قۆناغی شەڕی ساردە، لەلایەكی تر توركیا هێزی كۆكردۆتەوە ودەیەوێت هەردوو پڕۆسەی چنگی پڵنگ وچنگی هەڵۆ، كە لەساڵی (2020) دەستیپێكرد، تەواو بكاتەوەو پەلاماری پارتی كرێكارانی كوردستان، یاخود وردترو راستر باشووری كوردستان بداتەوە پانتاییەكی تر لەرووی سەربازیەوە بەشێوەیەكی راستەوخۆ بخاتەوە سەر وڵاتەكەی، واتە بەشێك لەو پشتێنەیە تەواو بكات، كە ناوی ناوە پشتێنەی ئارام، كە لەسەر دەریای سپی ناوەڕاستەوە لە رۆژئاوای كوردستان دەست پێدەكات، تا دەگاتە دوا خألی سنوورەكانی خۆی لەگەڵ ئێراق.\nبەرامبەر ئەو گۆڕانكاریە مەترسیدارانە مەسەلەی پۆستی سەرۆك كۆمارو ئەو ململانێیەی لە بەغدا دەگوزەرێت، تەنیا دیوێكی رووكەشی دۆخەكەیە، لە بنەڕەتدا ململانێیەكە ململانێیەكی خێڵەكی دواكەوتووە لەنێوان دوو بنەماڵەی سیاسی، كە شەڕ بۆ دەستكەوتی مادی وحیزبی خۆیان دەكەن وهیچ پەیوەندیەكیان دوورو نزیك بە كوردو مەسەلەی كوردەوە نەماوە، بگرە تەنیا هەوڵیكە بۆ خەریك كردنی كوردو دوور خستنەوەیەتی لە تێگەیشتنی ئاڕاستەی سەرەكی رووداوەكان!. ئەو پۆستە بۆ پارتی بێت یاخود یەكێتی، جگە لەدانانی پێگەیەكی كارتۆنی هیچی تر لەمەسەلەكە ناگۆڕێت. ئەوەی گرنگە لەدوو توێی ئەو ململانێیە ئاڵۆزەدا، پلانی سەرەكی داڕشتنەوەی نەخشەی ناوچەكەیەو بەگوێرەی ئەو هاوسەنگیەی لەدروست بووندایە، وەك زۆرجاری تر ئاماژەمان پێكردووە، لە بەرژەوەندی كورد دانیە، لەجیاتی ئەوەی خەڵكی كوردستان خۆیان بەو گەمە سیاسیە ساختەو رووكەشەی بەغدا خەریك بكەن، وا باشترە بیر لەوە بكرێتەوە لەدەرەوەی ئەو هێزانە چۆن ستراتیژێكی نیشتمانی دوور مەودا دابنرێت، ئەمجارەیان بە تووڕ هەڵدانی مێژووی سەد ساڵەی دوایی، قۆناغێكی جیاوازو لەسەر بنەمایەكی جیۆستراتیژی جیاوازتر دەست پێبكرێت، بۆئەوەی خەڵكی كوردستان بۆ قۆناغی نوێ ئامادە بكرێت.\nسوپای عێراق كەوتە بۆسەی داعشەوە و كوژراو و بریندار هەیە\nبافڵ تاڵەبانی: یەکێتى هیچ ئیرادەیەکی سەپێندراو قبوڵ ناکات


کوردیپێدیا - کاریگەری داڕمانی بەهای لیرە سنوری تورکیا تێدەپەڕێنێت\n📊 کاریگەری داڕمانی بەهای لیرە سنوری تورکیا تێدەپەڕێنێت | پۆل: ئامار و راپرسی | زمانی بابەت: 🏳 کوردیی ناوەڕاست\nکاریگەری داڕمانی بەهای لیرە سنوری تورکیا تێدەپەڕێنێت\nدوای سەرهەڵدانی ئاڵۆزییەکانی نێوان ئەنکەرە و واشنتۆن، بەهۆی دەستبەسەرکردنی قەشە ئەندرۆ برونسون و دابەزینی بەهای لیرەی تورکی، کاریگەری ئه و دابەزینە سنوری تورکیای تێپەڕاند و کاریگەری لەسەر بازاڕەکانی دراو و بانکە عەرەبی و ئەوروپییەکان دەرکەووتوە.\nپێنوێنی MSCI نێودەوڵەتی کە چاودێری ئاڕاستەی پشکەکان و پێنوێنەکان لە 47 وڵات دەکات، ئاشکرایکردووە، بەهۆی قەیرانی تورکیا و دابەزینی بەهای لیرە بەرێژەی 0.5% هاتەخوارەوە.\nبەپێی ئاماری بانکی پاکتاوی نێودەوڵەتی، شایستە هەندێک لە بانکە نێودەوڵەتییەکان کە لای بانکە تورکییەکانە، بەمشێوەیە: قەبارەی مەترسیەکانی بانکە ئیسپانیەکان لە تورکیا 83.3 ملیار دۆلارە، قەبارەی بەشداری بانکە ئیسپانیاکان لە تورکیا نزیکەی 4.53%.\nشایستەی قەرزدەرە فەرەنسییەکان 38.4 ملیار دۆلارە، بەپێی بانکی JB MORGAN قەبارەی بەشداری فەرەنسا لە تورکیا 1.14% ە.\nقەبارەی مەترسییەکانی بانکە ئیتاڵیەکان لە تورکیا 17 ملیار دۆلارە و بڕی بەشدرایان لە تورکیا 2.05%، قەبارەی مەترسی بانکە ئەڵمانیەکان لە تورکیا 12 ملیار دۆلارە و شایستەی بانکەکانی ژاپۆن 14 ملیار دۆلارە و شایستەی بانکە بریتانیەکانیش 19.2 ملیار دۆلارە، بەڵام قەبارەی مەترسیەکانی ئەمریکا لە تورکیا 18 ملیار دۆلارە.\nهاوکات رۆژنامەی فایننشاڵ تایمز لە لاپەڕەی یەکەمدا لە راپۆڕتێکدا ئاماژەی بە کارییگەرییەکانی پەتای دابەزینی بەهای لیرەی تورکی لەسەر ئابووریی وڵاتانی تازەپێگەیشتوو کردوە.\nرۆژنامە نوسیویەتی رەشەبای قەیرانی تورکیا زۆریبەی بازاڕی پشک و سەندات و دراوەکانی شڵەژاندوە و پسپۆرانیش هۆشداری دەدەن، کە ئه و پەتایە وڵاتانی دیکەش دەگرێتەوە.\nبەپێی راپۆرتەکە بانکی ناوەندی ئەرجەنتین بەشێوەیەکی چاوەڕوان نەکراو تێکڕای بەهای سوودەکانی بەرێژەی 5% بەرزکردەوە، ئەوەش بەهۆی ئەوەی بۆ شەشەم رۆژ لەدوای یەک بەهای (بیزو)ی ئەرجەنتینی هاتەخوارەوە.\nکاتی نیکسون سەرۆکی کەرتی وەبەرهێنان لە کۆمپانیای نوردن ترانس بۆ خزمەتگوزاریی دراو دەڵێت مەترسی ئەوە هەیە کە ئه و لە تورکیادا رودەدات، تەنیا لە ناو تورکیا نەمێنێتەوە.\nبانکی ناوەندی ئەوروپاش بەوردی چاودێری هەڵوێستی قەرزەدەرە ئەوروپییەکان دەکات کە قەرزیان بەتورکیا داوە، هەوڵ دەدات هەر گرفتێک هەبێت بەپەلە چارەسەری بکات.\nرۆژنامەی گاردیانی بریتانیش لەسەروتاری ژمارەی ئەمڕۆدا باسی لە قەیرانی دارایی تورکیا کردوە و نوسیویەتی کاتێک دەکەوێتە چاڵێکەوە باشتروایە وازلە هەڵکەندنی چاڵەکە بهێنێت و قوڵتری نەکەیت، بەڕێز ئەردۆغان.\nگاردیان، نوسیویەتی پێشبینی ناکرێت ئه و رێوشێنە کتوپڕانەی ئەردۆغان رایگەیاندووە بەس بێت بۆ ئەوەی چارەسەری بارودۆخەکە بکات، پێشبیشی کردووە بانکی ناوەندی تورکیا بەشێوەیەکی کتوپڕ بەهای سووەکان بەرزبکاتەوە، ئەوە دەبێتەوە هۆی پشوێی ئابووری و زیادبوونی بێکاری لە تورکیا کە ئەردۆغان دژییەتی.\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 15-08-2018\n1. 👁 15-08-2018\n📅 رۆژی دەرچوون: 15-08-2018\n➕ ئەم بابەتە لەلایەن: (هاوڕێ باخەوان)ەوە لە: Aug 15 2018 3:48PM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Aug 15 2018 10:04PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Aug 15 2018 10:04PM باشترکراوە\nپەڕتووک PDF 11,362\nفایلی پەیوەندیدار 46,544\n🗄 سەرچاوەکان 15,728


فەرمان حوسێن ئاغا: کار لەسەر باشتر کردنی مووچەی ئەو کەسانە دەکەم کە بە رێژەیەکی کەم خانەنیش بوون\n2018-09-27 [06:18 AM]\nکاندیدی ژمارە ٣٦ی لیستی ١٨٣ پارتی دیموکراتی کوردستان بۆ پەرلەمانی کوردستان، رایگەیاند، کار دەکەم بۆ دروست کردنی چەند بەنداوێکی بچوک لە سنووری لقی دەی پارتی دیموکراتی کوردستان بەتایبەتی چوار قەزایەکان چونکە لەخۆیدا شوێنێکی گەشتیاری و گرنگە ھەم لە رووی گەشتیاریەوە سوودی دەبێت و ھەم لە رووی سامانی ماسیش سوودی دەبێت و ھەروەھا داھێنانێک دەبێت بۆ بەر ھەم ھێنانی کارەبا و بتوانین لەم سنوورانە رێژەیەکی باش لەکارەبا بەرھەم بھێنین و بدرێتە ھاولاتیان.\nفەرمان حوسێن ئاغا، کاندیدی ژمارە ٣٦ی لیستی ١٨٣ پارتی دیموکراتی کوردستان بۆ پەرلەمانی کوردستان، بە ئاژانسی ھەواڵی زاگرۆسی راگەیاند: ھەر کاندیدێک کە ھەلدەبژێردرێت بەرنامە و کار و پرۆژەی تایبەت بە خۆی ھەیە، منیش وەکو کاندیدی لیستی ١٨٣ی پارتی دیموکراتی کوردستان ژمارە ٣٦ کارنامەی لیستی ١٨٣ی پارتی دیموکراتی کوردستان جێبەجێ دەکەم و بە تایبەتی چەند خالێک کە دەمەوێت کاریان لە سەر بکەن لەوانە کاردەکەم بۆ دروست کردنی بیمەی تەندروستی ھەروەھا کار لەسەر سێکتەری پەروەردە دەکەم چونکە جیاوازی دەکرێت لە نێوان قوتابخانە حکومیەکان و ئەھلیەکان کار دەکەم بۆ نە ھێشتنی ئەو جیاوازیە.\nکاندیدی ژمارە ٣٦ی لیستی ١٨٣ پارتی دیموکراتی کوردستان بۆ پەرلەمانی کوردستان گووتی: ھەروەھا چەندین پرۆژەم ھەیە بۆ برا پێشمەرگەکان و خانەنیشان و و فەرمانبەران بە گشتی و بەتایبەتیش ھێزەکانی ناوخۆ و ئاسایش لە بە بڕێکی کەم لە مووچە خانەنیش دەکرێن کاریان لەسەر دەکەین بۆ ئەوەی لە کاتی خانەنیش کردنیان دا بەشی ژیان و گووزەرانیان بکات، ھەروەھا من خۆم و حکومەت کوردستان بە قەرز داری ئاوارەکانی ئێران دەزانین کە لە سالی ١٩٧٤ ئاوارە بوونە و پاشان گەراونەتەوە باوەشی دایکیان زۆربەی ھەزۆریان لە شاری سۆران نیشتەجێن ئێستا بەتایبەتی خەلکی دەفەری برادۆست و ھەرکی بنەجێ و گەردی و مزوری و رێکانی زۆربەی زۆری عەشیرەتەکان تێیدا کۆبۆتەوە زۆریان کەرەستەی خانووبەرە و زەویان وەر نە گرتووە بۆ ئەوەی بێ بەش نەبن لە حکومەت ھەرێمی کوردستان و ھەروەھا کا لە سەر دابەش کردنی زەوی دەکەم بە سەر فەرمانبەران و خانەوادەی شەھیدان و پێشمەرگە و ئەو خەلکانەی بێبەش بوون لە وەرگرتنی زەوی کار دەکەم بۆ دابەشکردنی زەوی لە حکومەت ھەرێمی کوردستان.\nفەرمان حوسێن ئاغا گووتیشی: ھەروەھا کار دەکەم بۆ دروست کردنی چەند بەنداوێکی بچوک لە سنووری لقی دەی پارتی دیموکراتی کوردستان بەتایبەتی چوار قەزایەکان چونکە لەخۆیدا شوێنێکی گەشتیاری و گرنگە ھەم لە رووی گەشتیاریەوە سوودی دەبێت و ھەم لە رووی سامانی ماسیش سوودی دەبێت و ھەروەھا داھێنانێک دەبێت بۆ بەر ھەم ھێنانی کارەبا و بتوانین لەم سنوورانە رێژەیەکی باش لەکارەبا بەرھەم بھێنین و بدرێتە ھاولاتیان، خۆشم کار لەسەر بنەمالەی شەھیدان و برا پێشمەرگەکانم دەکەم کە لە رۆژانی سەختی شەری داعش پارێزگاریان لە خاک و نیشتیمان کردووە و ئێمە ھەموو کات قەرزداری برا پێشمەرگەکانمان و خەنەوادەی سەربەرزی شەھیدانین.


مەسرور بارزانی سەردانی لایەنەکان دەکات | ROJnews\nسێشەممە, 11 يون 2019 - 13:20\nڕۆژنیوز ــ هەولێر\nسەرۆكی فراكسیۆنی پارتی لە پەرلەمانی هەرێمی كوردستان ڕایدەگەینێت، لەچەند کاتژمێری داهاتوودا سەرۆکی هەرێم، مەسرور بارزانی ڕادەسپێریت بۆ پێکهێنانی کابینەی نۆیەمی حکومەتی هەرێمی کوردستان، ئەویش بەیاوەری شاندێک سەردانی لایەنەکانی دەکات بەمەبەستی پێکهێنانی کابینەی حکومەتەکەی.\nئەمرۆ پەرلەمانی هەرێمی كوردستان كۆبوویەوە لە كۆبوونەوەكەدا كە 97 پەرلەمنتار ئامادەبوون مەسرو بازرانی، بە دەنگی 87 پەرلەمنتار هەڵبژێردرا بۆ پێکهێنانی کابینەی نۆیەمی حکومەتی هەرێمی کوردستان.\nئومێد خۆشناو، سەرۆكی فراكسیۆنی پارتی دیموكراتی كوردستان لە پەرلەمانی هەرێمی كوردستان، لە كۆنگرەیەكی ڕۆژنامەنووسیدا ڕایگەیاند: دوای چەند كاتژمێرێكی دیکە سەرۆكی هەرێمی كوردستان مەرسوومی سەرۆكایەتی دەردەکات و مەسرور بارزانی ڕادەسپێرێت لەماوەی 30ڕۆژدا ناوی وەزیرەکانی كابینەكەی پێشكەشی پەرلەمانی هەرێمی كوردستان بكات.\nوتیشی: لە ئایندەیەكی نزیك مەسرور بارزانی، شاندێك پێكدەهێنێت و سەردانی تەواوی لایەنە سیاسیەكان دەكات بۆ ئەوەی لە كەمترین كاتدا، ناوی وەزیرەکانی كابینەی نۆیەمی حكومەتی هەرێمی كوردستان پێشكەشی پەرلەمانی هەرێمی كوردستان بكات، چاوەرواندەكرێت بەرلەو وادەیەی بۆی دیاری دەكرێت كابینەكەی پێشكە بكات لەبەر ئەوەی ڕێکكەوتنی سیاسیی لەنێوان تەواوی لایەنە سیاسیەكان كراوە.


به‌م رێگه‌یه خۆت له شێرپه‌نجه‌ی مه‌مك بپارێزه\nپسپۆڕان رای ده‌گه‌یه‌نن، گۆڕینی هه‌ندێك گۆڕانكاریی ساده له ژیانی رۆژانه‌دا، كاریگه‌ری به‌رچاو و گرنگ ده‌كاته سه‌ر كه‌مكردنه‌وه‌ی مه‌ترسیی تووشبوون به نه‌خۆشیی شێرپه‌نجه‌ی مه‌مك و ئه‌نجامدانی راهێنانه وه‌رزشییه‌كانیش به گرنگترینی ئه‌و گۆڕانكارییانه هه‌ژمار ده‌كه‌ن.\nله‌وباره‌یه‌وه دكتۆر ئیلین وارنه‌ر له سه‌نته‌ری ئۆدیت بۆ شێرپه‌نجه له تۆرنتۆ له وڵاتی كه‌نه‌دا، دوای به‌شداربوونی له توێژینه‌وه‌یه‌كی تایبه‌ت له‌سه‌ر ژنانی تووشبووی شێرپه‌نجه‌ی مه‌مك، گه‌یشتووه‌ته ئه‌و ئه‌نجامه‌ی كه ئه‌نجامدانی وه‌رزش شوێنه‌واری به‌رچاو دروست ده‌كات و ئه‌گه‌ر كه‌سانی تووشبووی نه‌خۆشییه‌كه له قۆناغه سه‌ره‌تایییه‌كاندا وه‌رزش بكه‌ن، ئه‌وا ئه‌گه‌ری چاكبوونه‌وه‌یان به‌رزتر ده‌بێته‌وه.\nبه‌گوێره‌ی ئه‌و پسپۆڕه، ئه‌و ژنانه‌ی به‌رده‌وام راهێنانه وه‌رزشییه‌كان بۆ ماوه‌ی 150 خوله‌ك له هه‌فته‌یه‌كدا ئه‌نجام ده‌ده‌ن، به رێژه‌ی %40 كه‌متر تووشی شێرپه‌نجه‌ی مه‌مك ده‌بن، به‌راورد به‌و ژنانه‌ی كه وه‌رزش ناكه‌ن.\nئه‌م بابه‌ته 70397 جار خوێنراوه‌ته‌وه


کۆچ لە نادادی – لڤین پرێس\nکۆچ لە نادادی\nوەرگیراوە لە هەژماری شەنگار سەعدی\nکورد و کۆچ دوو وشەی لەیەکنەبڕاوەی نێو لاپەڕەکانی مێژووی پڕ لە نەھامەتی ئەم گەلەن، کۆچ لە جەنگ، کۆچ لە شەڕ کۆچ لە برسان کۆچ لە قات و قڕی و کۆچ لەتاو نادادپەروەری و کۆچ و کۆچ و ھەر کۆچێکی درێژ، کۆچەکان لەیەک دەچن بەڵام ھەریەکەو بەرەو پەناگەیەک و ئاراستەیەکی جیاواز، کۆچی ئەم جارە کۆچی ھاواری ئیرادەیە کۆچی گەنج و مناڵ و پیرە کۆچی ڕۆشنبیر و ئیماندارە کۆچی خوێندکارە، لە گڕکانێک دەچێت کە سەدان ساڵە دانی بەخۆیداگرتوە.\nئەوانەی کە کۆچ دەکەن سور ئەزانن ڕووبەڕوو مەرگ دەبنەوە، چونکە ڕێگاکە یان دەریای بێ بنە یاخود تەلبەند و لێدان و سەرماو سۆڵەی سنورەکان، ئەگەر لوتکەی نائومێدی نەبێت بەرامبەر بە ژیان و ئایندە ھیچ کەس ماڵ و منداڵەکانی ناخاتە ئەو مەترسیە، ئەگەر بەقەد سەری دەرزی تروسکاییان بەدی بکردایە بەم وەرزی باران و شەختەیە لە ئیجەیان نەدەدا کێ ھەیە لە گیانی خۆی بێزار بێت، بەڵام ئەوەی ڕوودەدات ھاوشێوەی ڕاکردنی بە کۆمەڵە لە زیندان، ئەوانەی کە بارگەیان تێکناوە و ڕێگای کۆچیان گرتۆتەبەر دەزانن کە دەبێ لە سەرەتاوە دەستپێبکەن، دەزانن کە ھەموو شتێک نوێ و نامۆیە بۆ ئەوان بەڵام دڵنیان لەوەی کە شکۆ و کەرامەتیان پارێزراوە، هیچ کات ترسی ئەوەیان نابێت مناڵە بەرپرس و شەقاوەکان بیانکوژن و ئیهانەیان پێبکەن، هیچکاتیش نییە کەی ویستیان موچە بدەن و کەی مەزاجیان نەبوو نەیدەن، دەزانن داھاتووی خۆیان و منداڵەکانیان مسۆگەرە.\nباسی ناوبانگ دەکەن، جا ئێوە خۆتان ھەن تا ناوبانگتان ھەبێ؟ ئایا ھەرگیز بۆجارێکیش بیرتان لە بەھاکانی کۆمەڵگە و شکۆی خێزان و تاکیش کردۆتەوە؟ نەخێر ئەم خەڵکە بۆ ئێوە بێگانەیە، ئێوە کە داگیرکەرن لە بەرگی کوردایەتی تەنیا دەتوانن بیر لە بەرژەوەندیەکانی خۆتان بکەنەوە، تاکەی گەندەڵ و مشەخۆرەکان دان بەم ڕاستیە نانێن، بە بێ ئەوەی یەک زەڕە تەریق ببنەوە لە دەزگا فەرمیەکانیان باس لە خەرجی ڕێگای کۆچبەران دەکەن، چەرمی ڕوویان زۆر قایمە ئەڵێ؛ “خاوەنی پێشانگایەکی ئۆتۆمبێل لە هەولێر پێی وتم، لە مانگێکدا هەشت بۆ نۆ ئۆتۆمبێل کە بەهاکەیان 150 هەزار دۆلارە دراون بەو کچانەی بەرهەمی بۆتۆکس و فیلەرن و هاتونەتە ئەم وڵاتە”باشە ئەو پارەیان لە کوێبوو ئەگەر ئێوە لە قوتی خەڵکتان نەگرتۆتەوە و لەشەوێکدا نەتانخستۆتە دەستی ئەو لەشفرۆشانەی کە بەھەموو شێوەیەک سوکایەتی بەداب و نەریتی کۆمەڵگەکەمان دەکەن.\nگەنج چۆن سەری خۆی ھەڵناگرێت، کاتێک لە ھەموو جیھان گەنجان سەرمایە و گەوھەرن کەچی لێرە ھەموو ڕۆژ شکۆیان دەشکێنرێت چۆن یاخی نابێت کە دەبینێت کورە بەرپرسێک خاوەنی زانکۆی ئەھلیە ئەویش پارەی لە گیرفاندا نیە تا خوێندنەکەی تەواو بکات، چۆن ئیتر نیشتیمان نابێت بەبێگانەیەک بۆی کاتێک ئەبینێ ھەرچی کۆمپانیا ھەیە لە بەرژەوەندی حیزبدا قۆرخکراوە لە میدیاوە تا کرێکارێکی ئاسایی.\nكۆچی ئەمجارەی هاووڵاتیان و بەتایبەتیش گەنجان قێزەونترین دیوی دەسەڵاتی کوردی پیشاندەدات، پەیوەندی بەو هەموو مافیاو تاڵانچیانەی بەناو کوردایەتی هەیە، منداڵانی بەرپرسەكانی هەرێمی کوردستان کە ژێرخان و سەرخانی ئەم نیشتیمانەیان هەڕاج کردوە هەر لەمنداڵییەوە بە قودەرتی قادر دەبنە خاوەنی رێكخراو و كۆمپانیای تایبەت و بیرە نەوت، منداڵی هەژاریش ئەبێت سەرهەڵگرن و بۆ ژیانێکی شایستە تر هەزاران ڕێگای مەرگ تاقیبکەنەوە.\nلە دوای 30 ساڵ حکومڕانی دەسەڵاتدارانی کورد کە ھەمیشە قەیرانی داراییان كردۆتە بەهانەیەک بۆ خۆدەربازكردن لە هەموو بەرپرسیاریەتیەكان و ئەنجامنەدانی كارە پێویستیەكان تا ئێستا نەیان توانیوە هیچ پیلانێک دابنێن بۆ خاوەن بڕوانامەکان و سەرجەم گەنجانی کورد کەبەدەست بێکاری و ناڕێکخستنی سیستەمی ئیداری و ئابوریەوە دەناڵێنن.\nھەموومان دەزانین کە ھۆکاری سەرەکی پارە نیە وەک ئەوەی میدیاکانی دەسەڵات بێ شەرمانە ئەو جۆرە دەستەواژانە بەکار دەھێنن و بەردەوامن لە چەواشەکاری، ھۆکاری سەرەکی ناڕەزایەتی و بێ ھیوابوونیانە لە سیستەمی حوکمڕانی نادادپەروەری ھەروەھا سەرجەم حزب و ڕێکخراوە و ئۆپۆزسیۆنەکان بەشدارن لەم تاوانە مرۆڤایەتیە چونکە لە ماوەی سی ساڵی رابردوودا ھەر خەریکی ماکیاژکردنی ڕوخساری ئەو چەتەگەرییە ئابوورییە بەناو کوردایەتیەن.\nبیلاروسیا لەمڕۆوە ڕێگانادات لە تورکیاوە هاوڵاتیانی عێراقی بڕۆنە وڵاتەکەی\nدامەزرێنەری ماڵپەڕی ویکلیکس و لە زیندان هاوسەرگیری دەکات


ئۆژین نەوزاد نەخۆشە دکتۆر با چارە بێنێ\nOzhin Nawzad 2020 shaza ئۆژین نەوزاد 2020 شازە\nOzhin nawzad duzhmni ibo keya? 2020 ئۆژین نەوزاد دووژمنی ئیبۆ کیێە #دلم\nozhin nawzad 2020 ئۆژین نەوزاد\n????? ?????? 2020?✨ئۆژین نەوزاد هێلانەی دڵی من?❤\nئۆژین نەوزاد تێکستی ڕەش 2020 ozhin nawzad


بوونی پەكەكە یەكێك لە هۆكارەكانە بۆ چۆڵ بوونی گوندەكان\nدووشەممە, 11 شوبات 2019 09:35\nبەرێوەبەری ناحیەی قەسرێ :\nقەسرێ تاپۆی نیە و هەر شوێنێك كە هی خەڵك نەبێت موڵكی وەزارەتی داراییە\nشاخەوان حوسێن، بەرێوەبەری ناحیەی قەسرێ لە چاوپێكەوتنێكدا لەگەڵ هەفتەنامەی زاری كرمانجی دیاركرد، ناحیەی قەسرێ، تاپۆی نیە، هەر شوێنێك كە هی خەڵك نەبێت، ئەوە موڵكی وەزارەتی داراییە، ئەوەش گرفتێكی یەكجار زۆری بۆ دانیشتووان و یەكەی كارگێڕی دروست كردووە، بەتایبەتی شارەوانی كە ناتوانێت بەشێوەیەكی باش خزمەتگوزاری پێشكەش بكات. دەشڵێ، لە قەسرێ ئەوە بۆ پێنج ساڵ دەبێت كەمترین پرۆژەی خزمەتگوزاری لێ جێبەجێ كراوە، ئەمە لە كاتێكدایە كە لە زۆربەی سێكتەرەكان كێشەمان هەیە و پێویستمان بە پرۆژەی خزمەتگوزاری هەیە.\nبەرێوەبەری ناحیەی قەسرێ دەڵێ:" ناحیەی قەسرێ لەرووی كارگێڕییەوە سەر بە قەزای چۆمانە، دوو ڕای جیاواز لەسەر ناویان هەیە یەكەمیان ئەوەیە كە ناوی قەسرێ لە قەسرینەوە هاتووە، بە مانای شوێنێكی زۆر سارد، دووەمیان ئەوەیە كە دوو برا لەو ناوچەیە نیشتەجێ بوونە، بەناوەكانی خەسرەو ساكۆت، بەپێی ڕۆژگار ناوەكانیان گۆڕدراوە، لە ساڵی 1914 قەسرێ تەنیا 5 ماڵی لێ بووە، گوندێك بووە سەر بەناحیەی باڵەك و قەزای رواندز، بەڵام لەگەڵ هەڵگیرسانی شۆڕشی ئەیلوول كە ئەو ناوچەیە مەڵبەندێكی گرنگی شۆڕش بووە، لە دوای ڕاپەڕینی ساڵی 1991 جارێكی دیكە ئەو ناوچەیە ئاوەدان كراوەتەوە، بەهۆی فراوانی ناوچەكە لەسەردەمی كابینەی پێنجەمی حكوومەتی هەرێمی كوردستان، بە فەرمانی سەرۆكایەتی هەرێم ژمارە 130، لە 5/11/ 2007 كراوەتە ناحیە، ئێستا قەسرێ لە سەنتەری ناحیە و 36 گوند پێك دێت، ژمارەیەك بنكە و فەرمانگەی حكوومی لە قەسرێ هەنە و رۆژانە كاروباری هاووڵاتیان ڕادەپەڕێنن، ژمارەی دانیشتووان لە ئێستادا نزیكەی 11 هەزار كەس دەبن، قەسرێ ناوچەیەكی كشتوكاڵی و گەشتوگوزارییە، لەرووی بەكارهێنانیەوە زۆربەی خەڵكەكەی بە كاری كشتوكاڵی و بەخێوكردنی ئاژەڵ و هەنگ خەریكن، رووبەری گشتی ناحیەی قەسرێ، 177 هەزار و 34 كیلۆمەتر دووجایە، پێكهاتەی دانیشتووانی هەموو كورد و موسڵمانن.\nشاخەوان حوسێن، دەشڵێ:" لە ئێستادا هەندێك گوند چۆڵ بوونە و تەنیا بە هاوینان زیاتر ئاوەدان دەكرێنەوە، واتە خەڵكەكەی زیاتر كوێستان و گەرمیان دەكەن، تەنیا بە هاوینان بۆ كاری كشتوكاڵی روو لە گوندەكانیان دەكەن، هەروەها بەهۆی بۆردومانی فڕۆكەكانی توركیا هەندێك گوند ئارەزووی نێشتەجێ بوونیان تێدا كەم بۆتەوە، بۆیە بوونی پەكەكە و بۆردومانی توركیا یەكێك لە هۆكارەكانە بۆ چۆڵ بوونی ئەو گوندانە.\nشاخەوان حوسێن، بەرێوەبەری ناحیەی قەسرێ گوتیشی:" ناحیەی قەسرێ، تاپۆی نیە، هەر شوێنێك كە هی خەڵك نەبێت، ئەوە موڵكی وەزارەتی داراییە، ئەوەش گرفتێكی یەكجار زۆری بۆ دانیشتووان و یەكەی كارگێڕی دروست كردووە، بەتایبەتی شارەوانی كە ناتوانێت بەشێوەیەكی باش خزمەتگوزاری پێشكەش بكات، رێگریەكی باشمان كردووە لە دیاردەی زێدەرۆیی، بەڵام لەبەر ئەوەی نەخشەی بنەڕەتی نیە، ئەوەش كێشەیەكی هەرە گەورەیە بۆ ئێمە كە ناتوانین 100% رێگری لە زێدەڕۆیی بكەین، چونكە خەڵك ماوەیەكی زۆرە لەسەر ئەو زەویانەیە و ناتوانین هیچیان پێ بڵێین.\nشاخەوان حوسێن، ئاماژەی بەوەش كرد:" ناحیەی قەسرێ ئەوە بۆ پێنج ساڵ دەبێت كەمترین پرۆژەی خزمەتگوزاری لێ جێبەجێ كراوە، ڕاستە پرۆژە هەبووە بەڵام بەم شێوەیە نەبووە، كە لە ئاست تموحی ئێمە بێت، چەندین ساڵە لەبەر قەیرانی دارایی ناتوانین پرۆژە وەكو پێویست جێبەجێ بكەین، یەكێك لە پرۆژە سەرەكییەكانی قەسرێ ئەوەیە كە تۆڕێكی باشی ئاوی خواردنەوەی نیە، كە وەكو پرۆژەی ستراتیژی بێت، كارەبا بە هەمان شێوە، رێگاوبانەكان پێویستیان بە نۆژەنكردنەوە هەیە، چەندین گەڕەكی نوێ دروستبوونە، پێویستیان بە قیر و ئاو و ئاوەڕۆ و ڕاكێشانی ئاوی خواردنەوە هەیە، ئەوانە هەموو پرۆژەی گرنگن و پێویستن بۆ قەسرێ، نەبوونی پارك، یاریگا، نەبوونی بنكەیەكی تەندروستی گەورە كە لە تموحی ژمارەی دانیشتوان بێت، ئەمانە هەموو كێشەنە لەناوچەكە و پێویستە ئەو پرۆژانە جێبەجێ بكرێن.\nبەرێوەبەری ناحیەی قەسرێ زیاتر روونیكردەوە:"ئەو داواكارییانەی كە خەڵك ئاراستەی ئێمەی كردووە هەموومان كردوونەتە دەرخستە و بە نووسراو و ئاراستەی قایمقام و پارێزگای هەولێرمان كردووە، زۆر لە دەرخستەكان لە پلان دانراون و چەند پرۆژەیەكمان لەناوچەكە جێبەجێ كردوونە، بەردەوامیش دەبین لە جێبەجێ كردنی پرۆژە خزمەتگوزارییەكان و بەردەوامیش دەبین لە گەیاندنی داواكاریییەكانی خەڵك، بەڵام ئەوەش دەگەڕێتەوە بۆ پلانی حكوومەت، باشتربوونی بارودۆخی دارایی، تا چەند دەتوانین ئەو پرۆژانە ئەنجام بدەین.\nشاخەوان حوسێن، بەرێوەبەری ناحیەی قەسرێ ئاشكراشی كرد:" بەهۆی ئەو لافاوەی كە بەو دوایە ناوچەكەی گرتەوە، ئەو زیانانەی بەر خەڵك كەوتووە، بەر پرۆژە خزمەتگوزارییەكان كەوتووە هەر هەموومان بە نووسراو ئاراستەی قایمقام، پارێزگار و سەرۆكایەتی حكوومەت كردووە، بەڵام تا ئێستا تەنیا خاوێن كردنەوەی رێگاوبانەكان و گەیاندنی ئاوی خواردنەوە بۆ ماڵان، جا چ بە شێوەی بۆڕی بێت، یان تانكەر، لەگەڵ گەیاندنی توڕی كارەبا بۆ ئەو شوێنانەی كە بەر لافاو كەوتوونە كراوە، وەكو رێگاوبانەكان و پرد نەكەوتوونەتە بواری جێبەجێ كردنەوە، ئەوەش پێویستی بە بودجەیەكی زۆر باش هەیە كە بە 6 ملیار دینار دەخەملێنرێن، هەروەها ئەو زیانانەی كە بەر خەڵك كەوتووە جا بە هەر شێوەیەك بێت و هەر شتێكی ئەو خەڵكە زیانی بەر كەوت بێت بە نووسراو هەموومان ئاراستەی پارێزگای هەولێر كردووە".


وه‌زاره‌تی نه‌وتی عێڕاق مانگی ڕابردوو بڕی زیاتر لە 89 ملیۆن بەرمیل نەوتی خاوی هەناردەی دەرەوە کردووە\n2/11/2020 - 10:27\nبڕەكەی گەیشتووەتە 3 ملیار و 430 ملیۆن و 630 هەزار دۆلار\nله ڕاگه‌یه‌ندراوێكدا وه‌زاره‌تی نه‌وتی عێڕاق ئاماری مانگی ڕابردووی هه‌نارده‌ی نه‌وتی خاو و داهاته‌كه‌ی ئاشكرا كرد، وەزارەتی نەوتی عێراق له ڕاگه‌یه‌ندراوه‌كه‌دا رایگه‌یاند، مانگی ڕابردوو بڕی زیاتر لە 89 ملیۆن بەرمیل نەوتی خاو هەناردەی دەرەوە کردووە كە بڕەكەی گەیشتووەتە 3 ملیار و 430 ملیۆن و 630 هەزار دۆلار .\nسه‌باره‌ت به داهاتی نه‌وتی هه‌نارده كراو وه‌زاره‌ت ئاماژه‌ی به‌وه‌داوه داهات و بڕی فرۆشتنی نەوتی بۆ مانگی تشرینی یەکەم، بڕی 89 ملیۆن و 153 هەزار و 899 بەرمیل نەوتی خاوی هەناردەی بازاڕەکانی وزەی جیهان کردووە.\nسه‌باره‌ت به بڕی نه‌وتی هه‌نارده كراو له ڕێگه‌ی كێلگه‌كان ڕایگه‌یاندووه: زۆربەی هەناردەی نەوتی خاو لە کێڵگە نەوتییەکانی باشورەوە بووە و بڕەکەی گەیشتووەتە 86 ملیۆن، بەڵام لە کێڵگەکانی کەرکوکەوە بڕی 2 ملیۆن و 867 هەزار بەرمیل نەوت هەناردە کردووە، لەڕێگەی ئوردنیشەوە ڕێژەکەی گەیشتووەتە 263 هەزار و 58 بەرمیل، کە زۆربەی لەڕێگەی تانکەرەوە هەناردە کراوە.\nوەزارەتی نەوتی عێراق باسی لەوەشكردووە، ڕۆژانە ناوەندی هەناردەکردن گەیشتووەتە 2 ملیۆن و 876 هەزار بەرمیل، نرخی هەر بەرمیلێکیش نەوت بە 38 دۆلار و 48 سەنت فرۆشراوە.


ئه‌ردۆگان داوا له مستەفا کازمی ده‌كات سه‌ردانی توركیا بكات\nنوسینگه‌ی رۆژنامه‌وانی سه‌رۆك وه‌زیرانی عیراق، رایده‌گه‌یه‌نێت، ره‌جه‌ب ته‌یب ئه‌ردۆگان، سه‌رۆك كۆماری توركیا رنامه‌یه‌كی بۆ مسته‌فا كازمی، سه‌رۆك وه‌زیرانی عیراق ناردووه و داوای لێده‌كات سه‌ردانی توركیا بكات.\nنوسینگەی رۆژنامه‌وانی سەرۆک وەزیرانی عیراق رایگه‌یاند، ئەمڕۆ چوارشەممە مستەفا کازمی پێشوازی لە فاتح یەڵدز، باڵیۆزی تورکیا لە عیراق کردووە و هەردولوا باسیان لە پەیوەندییەکانی نێوان بەغدا و ئەنقەرە و چۆنیەتی بەرەوپێشبردنی ئەو پەیوەندیانە کردووە.\nله راگه‌یه‌ندراوه‌كه‌ی نوسینگه‌ی رۆژنامه‌وانی سه‌رۆك وه‌زیرانی عیراق ئاماژه به‌وه‌شكراوه، باڵیۆزی تورکیا نامەیەکی رەجەب تەیب ئەردۆگان، سەرۆک کۆماری تورکیای رادەستی کازمی کردووە کە لە نامەکەدا ئەردۆگان داوای لەسەرۆک وەزیرانی عێراق کردووە سەردانی تورکیا بکات.


خه‌ڵه‌ف ئه‌حمه‌د شاتوانی: کاک قوباد و دکتۆر نه‌جمه‌دین وه‌کو نوێنه‌ری یه‌کێتیی له کۆبۆنه‌وه‌که‌ی پیرمام به‌شداریان کردووه\nچه‌واشه‌کاری له هه‌رێمی کوردستان گه‌یشتوه‌ته راده‌یه‌ک راست و نه راست له یه‌ک جیا ناکرێنه‌وه. به پێی میدیاکان یه‌کێتیی و گۆڕان بریاریان دابوو که له کۆبۆنه‌وه‌ی ئه‌نجومه‌نی باڵای رفراندوم له پیرمام به‌شداری نه‌که‌ن، به‌ڵام میدیاکان باس له به‌شداریکردنی قوباد تاڵه‌بانی و دکتۆر نه‌جمه‌دین که‌ریم له کۆبۆنه‌وه‌دا ده‌که‌ن. سامان گه‌رمیانی ئه‌ندامی سه‌رکردایه‌تی یه‌کێتیی نیشتمانی کوردستان ده‌ڵێت “ئەوان وەك بەرپرسی پۆستەكانیان بەشداری كۆبونەوەكەی پیرمامیان كردبو”. هۆشیار زیباری ده‌ڵێت وه‌کو نوێنه‌ری یه‌کێتیی به‌شداریان کردوون و هاووڵاتیانیش له‌م میانه‌دا گیریان خواردووه ئاخۆ کێ راسته.\nخه‌ڵه‌ف ئه‌حمه‌د شاتوانی ئه‌ندام په‌رله‌مانی هه‌رێمی کوردستان له سه‌ر لیستی یه‌کێتیی نیشتمانی کوردستان له هه‌ڤپه‌یڤینێکدا له‌گه‌ڵ به‌شی کوردی ده‌نگی ئه‌مه‌ریکا ده‌ڵێت " من وه‌ک په‌رله‌مانتارێک قسه ده‌که‌م نه‌ک وه‌ک ووته بێژی یه‌کێتیی ئه‌وه‌یه، حاڵه‌تێک هه‌یه ئێمه له‌گه‌ڵ گۆڕان جیاوازین یه‌ک حیزب نیین، دوو حیزبی جیاوازین و له‌گه‌ڵ پارتیش جیاوازین و دوو حیزبی جیاوازین، به‌ڵام له‌به‌ر ئه‌وه‌ی نیازمان جیاوازه، ده‌بێ به جیاوازی بیر بکه‌ینه‌وه، بۆ نموونه ئێمه نامانه‌وێ له‌گه‌ڵ پارتی تێکیبده‌ین، چونکه له ده‌رئه‌نجامی تێکدانی یه‌کێتیی و پارتی له درێژایی مێژوو به زیان که‌وتوه‌ته‌وه و ناتوانین له‌گه‌ڵ گۆڕانیش تێکیبده‌ین چونکه له‌گه‌ڵ گۆڕانیش له‌و ناوچه‌ی هه‌ر زیان ده‌گه‌ینێ".\nکاک خه‌ڵه‌ف هه‌ر وه‌ها ده‌ڵێت " ئێمه نه‌مانوتووه له کۆبۆنه‌وه‌ی رفراندوم به‌شداری ناکه‌ین، راگه‌یاندنی کۆبۆنه‌وه‌که ماوه، به هیچ شێوه‌یه‌ک نه‌وتراوه یه‌کێتیی بۆێ نییه بچێته کۆبۆنه‌وه‌یه‌ک که باسی رفراندومی تێدا بکرێ"\nکاک خه‌ڵه‌ف ده‌شڵێت " ئه‌وه که‌ی پرسیاره قوباد تاڵه‌بانی جێگری سه‌رۆکی حکومه‌تی هه‌رێمی کوردستانه وه کوری جه‌نابی مام جه‌لاله، نوێنه‌ری یه‌کێتییه له حکومه‌ت به هه‌ر سیفه‌تێک بچێته هه‌ر کۆبۆنه‌وه‌یه‌که‌وه جێگری سه‌رۆکی حکومه‌ته وه نوێنه‌رایه‌تی یه‌کێتییش ئه‌کا، یه‌کێتیی ئاگاداره له‌وه‌ێ کاک قوباد به‌شداری کۆبۆنه‌وه‌ی کردووه، دکتۆر نه‌جمه‌دینش ئه‌ندامی مه‌کته‌بی سیاسیه، به‌ڵێ هه‌ردووکیان به‌شداری کۆبۆنه‌وه‌ی رفراندومیان کردووه و وه ته‌حمولی مه‌سائیلی رفراندوم و ئه‌وانه‌ش ئه‌که‌ن به‌ڵام سوورین له‌سه‌ر ئه‌وه‌ی په‌رله‌مان کارا بکرێته‌و ئه‌وجا ئێمه به‌شداری رفراندوم ئه‌که‌ین ".\nInterview with Khalaf Ahmad Shatwani


» ووته‌ی ناوداران و په‌ندی پێشینان » :: تـــــــــــــه‌ق تــــــــــــه‌ق\n» ووته‌ی ناوداران و په‌ندی پێشینان »\nجوانترین سه‌ماكاری قه‌ره‌ج\nجوانترین سه‌ماكاری قه‌ره‌ج له وڵاتی رۆما پێشبڕكێی جوانترین سه‌ماكاری قه‌ره‌ج ئه‌نجامدرا، ئه‌و پێشبڕكێییه ته‌نها بۆ جوانی نییه، به‌ڵكو له‌گه‌ڵ جوانییه‌كه‌ی ده‌بێت سه‌مایه‌كی زۆر جوانی فۆلكلۆری قه‌ره‌ج بزانێت. كریستینا بۆشیان بوو به جوانترین سه‌ماكاری قه‌ره‌ج بۆ...\nئامێرێکى مۆبایل لە جیهاندا نرخەکەی دەگاتە 8 ملیۆن دۆلار\nئامێرێکى مۆبایل لە جیهاندا نرخەکەی دەگاتە 8 ملیۆن دۆلار ئامێرێکی مۆبایل لە جۆری ئایفۆن بە بەهادارترین ئامێری مۆبایل دادەنرێت لە جیهاندا کە نرخەکەی دەگاتە 8 ملیۆن دۆلار. ئەو ئامێرەى مۆبایل بە ئەڵماس ڕوپۆشکراوە و بەپێى هەواڵێکى ڕۆژنامەی دەیلی مەیلی بەریتانی مۆبایلەکە لە...\nهیچ ته‌مه‌نیکی بۆ دیاری نه‌کراوه: هه‌ندێک که‌س له کاتێکی زۆر دڕه‌نگ، یان بڵێین پیردا ئاشق ده‌بێت، به‌ڵام هه‌ندیکی زۆر به زوویی و به یه‌کجار ئاشق ده‌بێت. کاتێک که که‌سێک له ته‌مه‌نی گه‌نجێتیدا ئاشق ده‌بێت، وه زۆر ئاساییه که له کاتیکدا ئاسقی زیاتر له که‌سیک. وه زۆرن له‌وانه‌ی...\nئایا تۆ به‌ختت هه‌یه؟\nئایا به‌خت شتێکی واقعییه یان ته‌نها بۆچونه؟ ئایا که‌سانێک هه‌ن به‌ڕاستی به‌ختیان باشبێت؟ یان تواناکانیان وایکردووه هه‌موو شتێک له‌به‌رژه‌وه‌ندی ئه‌وان بێت. گومانی تێدا نییه که هه‌ردووکیانه, یاریه‌که له‌ده‌ره‌وه‌ی کۆنترۆڵی مرۆڤه‌کانه, هه‌روه‌ها ئاماده‌بوون‌و توانای ناوه‌کی...\nبۆ به‌هێزکردنی توانای مێشک چی پێویسته؟\nکه‌سانێکی زۆر هه‌ن گله‌یی له‌بیرچوونه‌وه‌و ونبوونی که‌لوپه‌له‌کانیان ده‌که‌ن، رۆژبه‌رۆژیش توانای مێشکیان بۆ فێربوون که‌م ده‌کاته‌وه، به‌ڵام پسپۆڕان هه‌شت ڕێگا بۆ به‌هێزی مێشک‌و رزگاربوون له‌بیرکۆڵی پێشنیاز ده‌که‌ن. سه‌نته‌ری گه‌شه‌پێدانی تواناکانی مێشک له‌نیویۆرک رایگه‌یاند که...\nله‌مه‌ودوا مۆبایل پێویستی به شه‌حن كردنه‌وه نابێت\nكۆمپانیای نۆكیای فنلندی له ئێستادا سه‌رقاڵی به‌رهه‌مهێنانی جۆرێكی تری مۆبایله كه پێویستی به شه‌حن كردنه‌وه نیه، به‌ڵكو خۆی شه‌حن ده‌بێته‌وه. به‌پێی ئه‌و زانیاریانه‌ی بلاَوكرداوه‌ته‌وه ئه‌و مۆبایله نوێیه‌ی نۆكیا بۆ شه‌حن كردنه‌وه‌ی پێویستی به ته‌زوی كاره‌باوه نیه، به‌ڵكو ده‌توانێت...\nزانایانی ده‌روونناس ده‌ڵێن\nزانایانی ده‌روونناس ده‌ڵێن : ئه‌گه‌ر تووشی نیگه‌رانی و دڵه‌ڕاوكێ بوون، یا پیاسه بكه‌ن، یا نیگه‌رانییه‌كانتان له‌سه‌ر كاغه‌ز بنووسن، تاكو دڵه‌ڕاوكێیه‌كه‌تان كه‌م بێته‌وه. ئه‌م رێكاره به‌تایبه‌ت بۆ ئه‌و كه‌سانه كاراتره، كه به‌هۆی تاقیكردنه‌وه، تووشی نیگه‌رانی و دڵه‌ڕاوكێ ده‌بن.\nماڵه‌وه > نــــاوداران > » ووته‌ی ناوداران و په‌ندی پێشینان »\nسه‌رکه‌وتن  Success\nسه‌رکه‌وتن وه‌ك خۆشه‌ویستی وایه له هه‌ر کاتێك بێ جێمان ده‌هێلی به‌لام سه‌رنه‌که‌وتن وه‌ك دایك وایه هه‌ندێك وانه‌ی گرنگمان فێر ده‌کا له ژیان...!!!  Success is like a beautiful lover It will leave us at anytime,But Failure is like a mother.It will teach us some important lessons of life\nئا مۆ ژ گا رییه کانی قازی محه مه د\nبسم الله الرحمن الرحيم ئا مۆ ژ گا رییه کانی قازی محه مه د پێش له سێداره دانی قازی محه‌مه‌د کۆمه‌لێک ئامۆژگاری وه‌ک وه‌سیه‌ت نامه‌ییه‌ک ده‌نوسێت ئه‌مه‌ی خواره‌وه چه‌ند خالێکی کورتن له‌م ئامۆژگارییانه که له نێو وه‌سیه‌ت نامه‌که‌ی نوسراوه بۆ ئه‌وه‌ی نه‌وه‌ی کورد سود له‌م ئامۆژگارییانه‌ی...\nچەند تابلۆیەکی نیگارکێشی جیهانی (( ڕافایل )\nووته كانى زيان\n*دڵۆپێک هه‌نگوین زیاتر له قاپێک سرکه مێش له ده‌وری خۆیدا کۆده‌کاته‌وه. په‌ندێکی ئه‌مریکی *ده‌کرێ هه‌موو که‌سێک بۆ ماوه‌یه‌ک له خشته به‌ریت ، ده‌کرێ هه‌ندێکیش بۆ ماوه‌یه‌ک فریو بده‌یت ، به‌ڵام هه‌رگێز ناکرێ هه‌موو خه‌ڵکی بۆ هه‌میشه فریو بده‌یت. ئه‌براهام لینکۆڵن *پێکه‌نین گه‌وره‌ترین چه‌که...\nWe don’t stop playing because we grow old; we grow old because we stop playing لا نتوقف عن اللعب لأننا كبرنا؛ إننا نكبر لأننا توقفنا عن اللعب. ئێمه له یاری كردن ناوه‌ستین هۆیه‌كه‌ی ئه‌وه نیه كه ئێمه گه‌وره بووینه ، به‌لكو ئێمه گه‌وره بووین چونكه وازمان له یاری كردن هێناوه...\nمه‌عریفه له كانیاوی زانایانه‌وه.\nعبدالله ابن مبارك: تۆزیك ئه‌ده‌ب له كۆمه‌ڵێك زاناتره. شێخ ئه‌حمه‌دی جام: وه‌ك چۆن ژیان به‌ستراوه به‌نان، به‌و جۆره ئیمانیش به‌ستراوه به زانست. موسا بۆ قه‌ومه‌كه‌ی خۆی ده‌دوا: یه‌كێك ڕاست بوویه‌وه یه‌خه‌ی خۆی دادڕی! وه‌حی بۆ موسا هاته خوار پێیان بڵێ دڵتان بۆ قسه‌م دادڕن نه‌ك...\nژیان رێگه‌یه‌كی بازنه‌ییه بۆ گه‌یشتن به مردن\nئەڵین مەحاڵە گەر کەسێک ئاشق بێت و لە هەمان کاتدا ژیر بێت..!ـ شەق لە بەرد هەڵدەی ،یان بەرد بەر قاچت کەوێ ، هەر ئازاری دێت. نە ئاو لە شوێنی لێژ ئەوەستێت،،، نە گوڵ بە باوەشێن ئەگەشێتەوە. ژیان رێگه‌یه‌كی بازنه‌ییه بۆ گه‌یشتن به مردن\nدڵی ئافره‌ت یه‌ك ژوری هه‌یه‌و یه‌ك پیاو ده‌چێته ناوی و ئه‌گه‌ر ده‌ریش چوو لای كه‌سی تر ناتوانێ بچێته ناوی!! به‌ڵام دڵی پیاو وه‌ك ئۆتێل وایه و چه‌نده ها ژووری تێدایه! به‌ڵام كێ‌یه كه ده‌چێته ژووره تایبه‌ته‌كه‌یه‌وه؟ - خۆشه‌ویستی ئافره‌ت به وه‌فاتره له خۆشه‌ویستی پیاو.. به‌ڵام...


تتریرۆری سەردەشت عوسمان، قۆناخی ململانێیەکی بێکۆتایی … جەمال کۆشش – Dengekan\nbyJamal Koshish\tMay 4, 2019\tGeneral, Opinion, Slider\nیادێک لە رۆژی ٤/٥/٢٠١٠\nکردەوەی تیرۆری سەردەشت عوسمان\nپرۆسەی تیرۆرکردنی سەردەشت عوسمان، زنجیرە ڕوداوێکی ڕوونن و پێکەوەبەستراون. سەردەشت عوسمان، وەک ژورنالیستێکی ڕەخنەگر(دەرگاکان دامەخەن ، دونیا لەدەرەوە دەمانبینن(……….، وە نزیکەی سەرجەمی بەرهەمەکانی))، وەک نوسەرێکی بەتوانا بۆ دەرخستنی گەندەڵی ، وسەرکوتی وەحشیگەری دەسەڵاتی کوردی، ناشرینی خودی ئازادی بۆ ڕیاکارە سیاسیەکانی (هەموو ڕاکەن، ئازادی هات)، (………….) وەک هوۆمۆریستێک، فەنتازیا وجوانی وشەوقدانەوەیەکی تایبەت بە خۆی هەیە( من عاشقی کچەکەی بارزانیم) . هەروەک چۆن پێنوسەکەی، خۆشەویستی دەوروبەری(بیرەوری هاوپۆلەکانی لە زانکۆ و ژیانی کۆمەڵایەتی وکەس وکاری)، کاراکتەر وکەسایەتی پێدەگا و دەخەمڵێت وهەر لەماوەیەکی کورتی ژیانی تایبەتی ورۆژنامەگەری و نوسیندا هەڵدەدا وپەرەدەستێنێ وتێدەکۆشێت (ڕاستگۆیی )و(بەدەربەستی ) و(ئیرادە ) لە بۆتەی نوسینەکانیدا بەژنێکی ڕاوەستاوی هەبێت. (وشەنخونی وبەپرەنسیپ بەڵام بۆ نه‌وه‌یه‌ك كه جوامێری له ئیراده‌یه‌تی مانای شه‌رمه‌زارییه/سەردەشت عوسمان) بە دیار ئازادی ئێوەوە دابنیشین.\n. مافیایکانی نێو مافیاکان ێ(وەک شێرکۆ بێکەس بۆسەردەشت عوسمان ووتەنی) بەهەمان ووردەکارییەوە، لەووردودرشتی ژیانی دەکۆڵنەوە ، نەخشە وپلانی چەپەڵ دادەڕێژن. هیچ گومان هەڵناگرێت تیرۆری سەردەشت عوسمان بەبەرنامەیەکی تۆکمەوەپلان ونەخشە بەبەرزترین وسێکوچکەی دەسەڵاتەوە گرێدراوە.ن. سەردەشت عوسمان، ئاگادار دەکرێتەوە کە هەولیر جێبهێلێت(وەک لەنامە ونوسینەکانی دا دەردەکەوێت، ڕوو بکاتە هەندەران ، یان بچێتە سلیمانی،دواتر دێمەوە سەر ئەوەی بۆ ئەمانە هەلنابژێریت سەرکێشی دەکات ولەهەولێر دەمینێتەوە) . پاشان هەڕەشەکان توندوتیژتروقەهراوی تر دەبنەوەو بە ڕفاندن وتیرۆر، سڕینەوەی فیزیکی لەسەر شانۆی ژیان بە کۆتاییەکی تراژیدی دەگات.\nهەمان زنجیرە ڕوداوی هاوڕێی هەمیشە زیندوو(نەزیر عومەر لە شارۆچکەی سومەیل لە ٢٥.٨.١٩٩٣ )، دوبارە دەبێتەوە. نەک هەر لەرۆژنامە وڕێکخراوە جیهانیەکان، پەنجەی تۆمەتباری بۆ پارتی دیموکراتی کوردستان (وەک واشنتۆن پۆست و.ڕێکخراوەی ئەمەنستی ئەنترناسیۆنال) دەکەن ، بەڵکە بەزمانی کوردی هەر لەوێبسایتی سەردەشت عوسمان بە زمانی سۆرانی، خوێنەر بە وردی هەموو پلانەکە، کەسەکان، پلە وپایەیان ، بە ووردەکارییەوە.ئاگادار دەبێت. http://www.sardashtosman.com/ku/ بە پاکتاوکردنی جەستەیی سەردەشت عوسمان، ئازادی رۆژنامەگەری وەک بەشێک لە ئازادییە سیاسیە سەرەتاییەکانی خەڵکی کوردستان، لەگەڵ زەبرێکی قەرەبونەکراوە ڕووبەڕوو دەبێتەوە کە ململانێیەکی چارەنوساز لە نیوان خەڵک و دەسەڵاتدارانی هەولێر دەکاتەوە.\nسەردەشت عوسمان ونوسین\nنوسینەکانی سەردەشت، ووزەی وشکۆوتوانامەندی ودڵنییایی ی بەخشیەوە، بە تیۆری بە لە کردەوەی شۆڕشگێرانەدا بەخشیەوەووش. ەووتارەکانی . توانای بەکارهێنانی گوزارشتکردن ڕاستیەکانی ئاوێتە یوکردنی بارگاوی بە وشیاری چینایەتی بۆ بەسەرچوونی سەردەمی بە چەکی ڕوبەڕبونەوە لەگەڵ هێزە کۆنەپەرست ودەسەڵاتە خێلەکیە شێوە حوکمڕانیەکان لە پوخترین وئارامترین وساناترین ستراکتوردا بەرجەستەکردەوە. . ئەوانەی گلەییان بوو لەوەی نوسین گلەییان بوو، لەئاست زەبری قەهراوی وملهوڕی دەسەڵاتدا هیچی پێناکرێت، لە نوسین بێ هیوا ببون، سەردەشت عوسمان داری بیروهۆشیاری وئومێدی ئازادی بەخوێنی گەشی ئاودا. وزۆر بلێیە. سەردەشت بە ماوەیەکی کورتی کاری ڕۆژنامەگەری، پێنوسێکی خارای وەهای داهێنا لەق ەڵەمێکی پەیداکردنوسینی درکاندنی نهێنیەیەکانی ناوەوەی کە گەورەترین وبەهێزترین هێزی نا واقعی لەبەرامبەر خۆیدا ڕاگرت (ئاوێنەیەکیان بدەینێ تا بەقووڵی خۆیان ببین/سەردەشت عوسمان ) کە چەند دزێوو ناشرین وتاریک وڕیسوان. ،\nزۆر بەڕێز بەزمانی جۆراوجۆر دەربارەی سەردەشت عوسمان، نوسینیان بڵاوکردۆتەوە، زۆریک لەوان، ئەو خاڵەیان بە ووردی بەرچاوخستوە، چاندنی ترس ودروستکردنی ژینگەی تۆقاندن ،زۆر فراوانترە لە پاکتاوکردنی جەستەیی ڕۆژنامەنوسێک. ئەو ئینسانکوژەی مەخزەن لە نێو دەمی رۆژنامەنوسێکدا بەتاڵدەکات( ئاماژە بۆ دامداخستنی بە کۆمەڵ، بۆچاوپڕخوێنی زاڵم وچۆک پێدادان بەریزی رۆژنامەنوسان ورۆشنبیرانمان ، سامناکی مەرگ لەبەرامبەر هەر کەسێک کە سەردەشت ئاسا بێت(دکتۆر عەلا مەشذوب، چیرۆکنوس ونوسەری عێراقێ بەماوەیەکی کەم، پاش بلاوکردنەوەی ووتاڕیكی ڕەخنە ئامێز لەسەر ژیانی خومەینی لە پاداشتی ١٣ ساڵ مانەوەو داڵدەدانی لەلایەن عێراقەوە، لەدەمەوئێوارەی رۆژی ٢.٢.٢٠١٩ لەشاری کەربەڵا بە ١٣ گوللە تیرۆریان کرد، کە هیج پێویستی بە ١٣ گوللە نەبوو).\nئەو خۆنواندنە تەحەددایەکی زۆر قێزەونە وتاڵانکردنی کەرامەتی سەرجەم وتاک بەتاکی هەست وسۆزداری سەرەتایی ئینسانەکان وپێکەوە هەڵکردنە. زۆر نوسەری بەڕێز لەبارەی تیرۆری سەردەشتەوە نوسویانە، کە ئامانجی تیرۆرەکە، پەیامێکی ترسناکتری لە خودی تیرۆرەکە هەڵگرتووە. ئەو فەزایەی پەیامەکە لەزمانی تیرۆرەوە بە کۆمەڵگا وڕۆشنبیران وڕەخنەگرانی دەسەڵاتی پارتی دیموکراتی کوردستان نیازی خوڵقاندنی هەیە، مەودای دەپەڕێتەوە بۆ سەرتاپای ژیان.\nتەنانەت بۆ خەونەکانیش.پرسیار لەسەر بونمان وەک مروڤی سادە، وەک خەڵکی ڕەشۆکی ونێو بازارو کاروژیان. وەک لاو، وەک رۆشنبیر، وەک ئەوەی هەناسەمان هەیە وبۆندەکەین وچاومان هەیە دەبینین وئارەزوومان هەیە ودەمانەوێت پیادەی بکەین . سەردەشت دەچێتە نێو ڕەگی ژیانمانەوە ئەگەر بمانەوێت وەک ئینسانێکی بە شکۆو وشیارو ئازاد بژیێن. دەسەڵاتی پارتی دیموکراتی کوردستان، ئەم جۆرە لە مرۆڤەکانی ناتوانێت لە سنوری خۆی ڕێگا بدات، (وەک لە نامەکانی سەردەشیتداهاتووە کە ئەبێت هەولێر جیب‌ێێڵیت) دەنا لە ناوی دەبەن، سەردەشت پێداگری دەکات لەمانەوەوخۆڕاگری و\nنوسین لەسەر سەردەشت عوسمان، ئەرکێکی یەکجار یەکجار قورس وئەستەمە، چونکە ئەو هێڵیکی زۆر ڕۆشنی دیاریکرد، بۆ هەڵوێستی بەکردەوەیی رۆژنامەنوسیی شۆڕشگێڕانە. ئەو ئاگاداری ڕؤشنبیری جیهانی بوو، فەلسەفەی دەخوێندەوە، چاوی تا درەنگانی شەو بەدیار پیاوە گەورەکانی هزرو وهونەر وئەدەبەوە.دادەهات . تەمەنی تەنها ٢٣مۆم بوو. بەڵام هۆشیاری چینایەتی بۆ پێویستی گۆڕینی سەرتاپای دامەزراوە کانی دەسەڵات و پەیکەرەی هیرارکی کلتووری دیکتاتۆرییانەی کۆمەڵگای کوردستانی هەبوو.\nنوسینەکانی بەرجەستەی پێداویستیە زۆر ناچارییەکانی شەقام بوو، کاتێک دەسەڵات باکی بە ئایندەی نەوەکانی، بە ماناوەی ئاسایی دانیشتوانی جوگرافیەکەی نەبێت، لانی کەم گوێەکی هەبێت بۆ بیستن، دەنا دەبێت بڕوات ، ئەو موستحیلی داوا نەکردووە، بەڵام ئەوەی داوای کردووە موستەحیلە لە عەقل ووێژدانی ئەم دەسەڵاتە بوەشێتەوە، دەمێکە ئەحمەدی شاملۆ وتویەتی (ڕۆشنبیرانی کۆمەڵگاکانی ڕۆژهەڵاتی ناوەڕست دەبێت کێوی موستەحیل کوناودیو کەن).\nسەردەشت عوسمان ولایەنە سیاسیەکان\nچەند سالێک لەمەوبەر پرسیارێک لەدامەزرێنەری سایتی ویلکس (ژولیان ئەسەنگ ، هەفتامەی دی تسایت ١٧.٤) دەکەن، لەسەر هەڵبژاردنەکانی ئەمەریکا و جیاوازییەکانی نێوان کۆمارییەکان ودیموکراتەکان، وەڵامی ئەسەنگ ئەوە دەبێت، وەک جیاوازی نێوان نەخۆشی مەلاریا وسیلە. لەڕوانگەی سەردەشت عوسمانەوە، جیاوازی نێوان یەکێتی وپارتی یش هەروایە. پارتێکی سیاسی (یەکێتی) هێندە جەللادییەتی لەریزەکانی خۆیدا شاردبێتەوە، کە بەخوێنساردیەوە دەستبەرێت بۆ کوڕە تاقانەکەی دایکە لانەوازەکەی ولەبەرچاوی هاوژینە هاوچیرۆکە پڕ تراژیدیەکەی ڕزگاربووی جێنۆسایدی ئەنفال، بە تەنهاش لەسەرلێکۆلێنەوە رۆژنامەگەرییەکانی بەفاکت ودکیومنەت لە تێوەگلانی گەندەڵی بەرپرسە گەورەکانی، ئیدی چ کارەساتێکە بۆ ئینسانی وەک سەردەشت ڕوو لە سلێمانی بکات.\nئەو ئەندام ولایەنگری بزوتنەوەی گۆڕانیش نیە، لەو نامەیەی بۆ نەوشیروان موستەفاش کە بڵاوکراوەتەوە، بەڕوونی دەڵێت، من دەنگ بە ئێوە دەدەم، چونکە بونی ئێوە باشترە لە نەبونتان. من تەنها دەنگتان پێدەدەم و نەعرەتەو هاواری شەقامتان پێدەگەیەنم. ئێوە بەردەوام لەبەردەم زوومی ڕەخنەگرانەدا ڕادەگرم. ئەوەش لەبەرچاو بگیرێت کە بزوتنەوەی گۆڕان ئۆپۆزسیۆنێکی چالاک وکارای دەسەڵاتی ڕەهای حوکمڕانی ئەودەمی یەکێتی وپارتی بوو. بەڵام سەردەشت عوسمان خۆشباوەڕ نەبوو بە بزوتنەوەی گۆڕان. ئەو نەیهێشت پێگەی کۆمەڵایەتی ومەعنەوی خۆی بکرێتە سەرمایەی هەڵبژاردن ودەنگی جەماوەر بۆ کورسی پەرلەمان . بزوتنەوەی گۆڕانیش خۆیان ئەم ڕاستیەیان وەک خۆی ناسی ونەیانویست ونەیانهێشت ونایەنەوێت کەیسی سەردەشت وەک کەیسی بزوتنەوەی گۆڕان بناسرێت.\nڕێکخراوەی سەردەشت عوسمان بۆ ئازادی ڕۆژنامەگەری وخێزانە وریاو بەجەرگەکەی سەردەشت عوسمان\nڕێکخراوەی سەردەشت عوسمان بۆ ئازادی ڕۆژنامەگەری وخێزانەکەی، ڕۆڵێکی شایستەو گرنگی سیاسی ومێژوییان، لە هەراسانکردنی پارتی و دەسەڵاتدارانی هەولێردا بینیوە. ئەم کێشمەکێشە بەداخەوە هێشتا نەبۆتە تەوەرومەیدانێکی سەرەکی کۆمەڵگای کوردستان.\nشەقام وخەڵک وئازادیخوازان وڕۆشنبیرانی شۆڕشگێر، زۆر بەداخەوە، بۆ بەرگرتن وپوچەڵکردنەوەی ئەم تیرۆرە نادیارو ئەم سیناریۆ سازییەئ دەسەڵات، ئامادەیی تەواویان نەبووە ونیانە. هەستەوەری کۆمەڵگا بۆ مافەکانی، پشتیوانی کۆمەڵگا لە ئەندام ولەخۆی وبەشداری کۆمەڵایەتی لە چالاکیە سیاسی وڕۆشنبیرییەکاندا پێویستی بەدەستپێشکەرییەکی گەورەتر لە خەباتی تاک وگروپە سەرکزوبچوکەکانی هەیە. کۆمەڵگای مەدەنیی، بەڕێکخراوە موزەیەفە مەدەنیەکانی ئێستای کوردستان لە ملهوڕیی ودەستدژێرییەکانی هێزە تاریکەکان ناپارێزرێت. ئەو شێوازانەی کە تا ئێستا گیراونەتە بەر بۆ دەستهەڵگرتن لە سەرکوتی سیاسی وتیرۆر هەڵسوڕاوانی ناڕازی بە دەسەڵات، جێدەستیان بە فراوان بونی سنورەکانی ئازادییەوە دیارە. پێمان وا نەبێت کە تیرۆریستەکان، کاردانەوە جەماوەرییەکان لەبەرچاوناگرن. بیریان لەو ئەگەرانە نەکردبێتەوە کە پێشبینی دەکریت وبەهەمان شێوە پلانی تۆکمەیان دانەنابێت بۆ پەککخستنی هەوڵەکانی جەماوەر لە دوایی کردەوە تیرۆریستیەکانیان.\nپرسیارێکی زۆر قورسە ئەگەر بڵێین، ئایا نە دەکرا تیرۆری سەردەشت عوسمان ڕوو نەدات؟ بۆچی ئێمە ئەو فورسەتەمان پێدان کە ئەو مۆمە داگیرساوەمان لێبکوژێننەوە؟ ئایا نە دەکرا تیرۆریستەکان بوەستێنرێن ؟ پرسیارێکی قورستر، ئایندەی ئەم دۆسیەیە بە سەرجەم کایەکانی ئازادییەوە، بۆ کوێ هەنگاو دەنێت؟ سەردەشت عوسمان پەیوەندییەکی قوڵی بە شکۆو کەرامەتی هەمومانەوە هەیە. وەک خیزانەکەی دەڵێن ئەو ئیدی کوڕی کۆمەڵگایە.\nPrevious پشكێكی بچوك لە یادگارییەكانی ئەنفالی چوار … عەلی مەحموود محەمەد\nNext نامه‌كانی ئیشق … 15 … سه‌ردار جاف


وەزارەتی تەندروستی لەبارەی درێژکردنەوەی قەدەغەی هاتووچۆوە روونکردنەوە دەدات\nHome›هەواڵ›کوردستان›وەزارەتی تەندروستی لەبارەی درێژکردنەوەی قەدەغەی هاتووچۆوە روونکردنەوە دەدات\nوێنەیەکی سلێمانی کاتی قەدەغەی هاتوچۆ فۆتۆ: SNN\nوتەبێژی وەزارەتی تەندروستی هەرێم رایگەیاند، لە ئێستادا هیچ بڕیار و پێشنیارێک بۆ درێژکردنەوەی قەدەغەی هاتووچۆ لە هەرێم نیە.\nمحەمەد قادر وتەبێژی وەزارەتی تەندروستی هەرێم، ئەمڕۆ 26ی ئایار، لە روونکردنەوەیەکیدا وتی: “لە چەند دەزگایەكی میدیایی لێدوانێك لەسەر ناوی بەڕێز وەزیری تەندروستی بڵاوكراوەتەوە گوایە قەدەغەی هاتوچۆ درێژدەکرێتەوە.لێرەوە هاووڵاتیان و دەزگاکانی ڕاگەیاندن دڵنیا دەكەینەوە كەوا هیچ بڕیار و پێشنیارێكی لەوشێوەیە لە ئارادا نیە”.\nناوبراو راشیگەیاندووە: “هیچ لێدوانێکی لەم جۆرە نەدراوە، بەڵکو لەكاتی پێویست و هەر رەوشێکی نوێ بەهەماهەنگی لیژنەی باڵای بەرەنگاربوونەوەی کۆڕۆنا بە فەرمی رێنمایی پێویست و ڕێکارەکانی خۆپارێزی ڕادەگەینرێت”.\nوتوشیەتی: “جارێكی تر داوا لە هاووڵاتیانی خۆشەویست دەكەینەوە كە باپەندی ڕێنماییەكانی تەندروستی بن بۆ ڕێگەگرتن لە بڵاوبوونەوەی نەخۆشی ڤایرۆسی کۆڕۆنای نوێ COVID-19”.\nئەنجامی پشکنینەکانی کۆرۆنای بەرکەوتوانی حاجیاوا راگەیەنرا\nبوومەلەرزەکەی ئیندۆنیزیا سەدان کەسی کردە قوربانی\nئەم هەفتە چالاکییەکانی یەکێتیی تۆپی پێی کوردستان بەردەوام دەبێت\nقەدەغەی هاتووچۆ لەهەرێمی کوردستان درێژ کرایەوە


نێچیرڤان بارزانی قوتابییه یه‌كه‌مه‌كانی ده‌رچووی پۆلی دوازده خه‌ڵات ده‌كات\nپێشنیوه‌ڕۆی ئه‌مڕۆ شه‌ممه 29/9/2018 به ئاماده‌بوونی به‌ڕێز نێچیرڤان بارزانی سه‌رۆك وه‌زیرانی هه‌رێمی كوردستان، به‌ڕێزان د. به‌شیر حه‌داد جێگری سه‌رۆكی په‌رله‌مانی عێراقی فیدرال و ژماره‌یه‌ك له وه‌زیر و به‌رپرسانی حكوومه‌ت و مامۆستا و كه‌سوكاری قوتابیان و خاوه‌نكار و سه‌رمایه‌داران، له ڕێوڕه‌سمێكدا قوتابییه یه‌كه‌مه‌كانی ده‌رچووی پۆلی دوازه له‌سه‌ر ئاستی هه‌رێمی كوردستان خه‌ڵاتكران.\nله ڕێوڕه‌سمه‌كه‌دا دوای پێشكه‌شكردنی چه‌ند وته‌یه‌ك له‌لایه‌ن ڕێكخه‌رانی ڕێوڕه‌سمه‌كه‌وه، به‌ڕێز سه‌رۆك وه‌زیرانی هه‌رێمی كوردستان وته‌یه‌كی پێشكه‌ش كرد و تیایدا جیا له به‌خێرهێنانی به‌رێزان د. به‌شیر حه‌داد جێگری سه‌رۆكی ئه‌نجومه‌نی نوێنه‌رانی عێراق و كونسوڵ و نوێنه‌رانی وڵاتانی بیانی له هه‌ولێر و هه‌موو ئاماده‌بووان و پیرۆزباییكردن له قوتابیان و مامۆستایان و كه‌سوكاریان، قوتابییه ده‌رچووه‌كانی یه‌كه‌می به مایه‌ی شانازی بۆ گه‌لی كوردستان به‌گشتی وه‌سف كرد، چونكه سه‌لماندیان كه ڕەوتی پەروەردە و خوێندن سەرەڕای ھەموو کەموکورتییەک دەتوانێ دەسکەوتی گەورە بەدی بھێنێ، هه‌روه‌ها لێهاتوویی و زیره‌كیی ئه‌وانیشی بۆ خۆیان، مامۆستاکانیان، ھەڵومەرج، دەوروبەر و دۆخى سیاسی گه‌ڕانده‌وه و هیوای خواست ئاینده‌شیان وەک ئـێستا گەش بێت و ببن بە نموونە بۆ ڕۆڵەکانی کوردستان كه ڕوو لە خوێندن و زانست بکەن.\nبه‌ڕێزیان ئاشكراشی كرد كه خوێندن تەنیا بۆ وەرگرتنی زانست و داھاتووی شه‌خسیى نییە، بەڵکو بۆ دروستکردنی وڵات و بۆ بنیاتنانى کۆمەڵگەیەکی بەھێزە بۆ بەگژداچوونەوەی ناحەزان. له‌مباره‌یه‌وه به‌ڕێزیان دوو نموونه‌ی بیر ئاماده‌بووان هێنایه‌وه كه یه‌كه‌میان شاعیری گه‌وره‌ى کورد فایه‌ق بێكه‌س (75) ساڵ له‌مه‌وبه‌ر له شیعرى "سه‌ده‌ى بیسته‌مه"دا گوتوویه‌تی:\nده‌رمانى ده‌ردى ئێمه خوێندنه،\nڕه‌وشتى پاك و خزمه‌تكردنه\nدووه‌میشیان په‌رتووكی نووسەری ئـەمه‌ریکی (ولیەم ئـیگلتن) بە ناونیشانی (کۆماری مەھاباد) كه تیایدا دەڵێ: لە شۆڕشی ئـەیلوولدا ھەر کاتێک کە قوتابییەک دەھات بۆ ڕیزەکانی پێشمەرگایەتی، بارزانی بانگی دەکرد و دەیناردەوە بۆ سەر خوێندنەکەی، پێی دەوت (بڕۆ جارێ خوێندنەکەت تەواو کە، لەبەرئـەوەی ئـێمە زیاتر پێویستیمان بە زانست و خوێندنە وەک خەباتی چەکداری). ئه‌م دوو نموونه‌یه‌ی به بەڵگەی گرنگیدانی گه‌لی كوردستان به خوێندن لە سەردەمێکی زۆر زووەوە ناساند كه بناغەن بۆ داھاتووی گەلێکی هۆشیار و ژیانێکی پێشکەوتووی سەردەمییانە.\nبه‌ڕێزیان دووپاتیشی كرده‌وه كه سه‌ره‌ڕای دۆخی ساڵانی ڕابردوو و كاریگه‌ریى خراپى قه‌یرانه‌كان، حكوومه‌تی هه‌رێم ھیچ ڕۆژێک لە ڕۆژان سستی و خاوی لە پشتیوانیی زانست و خوێندەواریدا نه‌كرد و زۆریی ژمارەی قوتابخانە و مامۆستا، پەیمانگە و زانكۆ لە ھەرێم به به‌ڵگه هێنایه‌وه و سه‌لماندوویانه ڕایگه‌یاند حكوومه‌ت كه ڕۆڵێكی ڕێبەرانە و سەرکردانه‌ى هه‌بووه و گه‌لى كوردستان سه‌لماندى تەنیا پیاوی شاخ و خەباتی پێشمەرگایەتی نەبوون و ده‌یانه‌وێ بە خوێندن و زانست و وشیاری، پێشبڕکێ لەگەڵ دەوروبەردا ببه‌نه‌وه و ئـەوانەی توانجیان لە كورد دەدا كه ناتوانن خۆیان بەڕێوە ببەن، ئـێستا خۆیان دواکەوتن و ناتوانن بە تۆزی کاروانی کوردستان بگەن. ئاشكراشی كرد كه وه‌ك ئه‌و قوتابیانه سەری کوردستان و دایکی شەھیدان بەرزتر ده‌كه‌نه‌وه تاكو كوردستان ده‌بێت بە شاگوڵی ڕۆژھەڵاتی ناوەڕاست و لە تاقیکردنەوەی سیاسەتدا سەرکەوتووی یەکەم بێت.\nله به‌شێكی دیكه‌ی وته‌كه‌یدا به‌ڕێزیان ئاشكرای كرد ئـەگەر شەڕی داعش نەبوایە کە خەنجەرێکی نامەردی بوو له گەلی کوردستان و سەرکەوتنەکانی حکوومەتی ھەرێمى كوردستان درا و زیاتر له هه‌موو شوێنێك گورزی به‌ر هه‌رێمی كوردستان كه‌وتووه و له ڕووبه‌ڕووبوونه‌وه‌شیدا هه‌رێمی كوردستان قه‌ڵغان و نووكی نیزه بووه، ئـێستا هه‌رێمی كوردستان لە قۆناغێکی دیكه‌دا ھەنگاوی دەنا و له داهاتووشدا دەرده‌کەوێت کێ بوون ئـەوانەی داعشیان ناردە سەر كوردستان. هه‌روه‌ها ڕایگه‌یاند كه ته‌نیا له‌به‌ر ئه‌وه‌ی ویستوویانه ژیانێكی شایانى مرۆڤ دروست بكه‌ن، گەلی کوردستان گورزى نامەردیی زۆرتریشی بینیوە.\nبه‌ڕێزیان ڕووی له قوتابییه سه‌ركه‌وتووه‌كان كرد و ڕایگه‌یاند كه هه‌رێمی كوردستان ھێشتا لە سەرەتای ڕێگەی پێشکەوتندایە و پێویستییەکی زۆری بە کادیری لێھاتووی ژیر ھەیە کە بتوانن بە پلەی یەکەم سیستەمی ئـابووری لەم ھەرێمەدا بگۆڕن و بۆ ئه‌م مه‌به‌سته‌ش هه‌رێم چاوی له وانه، چونكه بێ ھەبوونی سیستەمێکی پێشکەوتووی سەردەمییانە لە سەرجەم بوارەکانی ژیان به‌تایبه‌ت بواری په‌روه‌رده و فێركردن، ناتوانرێت بە کاروانی جیهان و گەلانى پێشكه‌وتوو بگه‌ن. به‌ڕێزیان ئاشكراشی كرد كه سه‌ره‌ڕای قه‌یران و دۆخى سه‌ختى چه‌ند ساڵى ڕابردوو، به‌ڵام هه‌موو ئاماره‌كان و هه‌ڵسه‌نگاندنى لایه‌نه په‌یوه‌نداره نێوده‌وڵه‌تییه‌كان به‌ره‌وپێشچوونى پرۆسه‌ى خوێندن و په‌روه‌رده له هه‌رێمى كوردستان نیشان ده‌ده‌ن.\nبه‌ڕێزیان جه‌ختی له‌وه كرده‌وه كه حكوومه‌تى هه‌رێمى كوردستان به‌رده‌وام بووه له په‌یڕه‌وكردنى ستاندارده جیهانییه‌كان بۆ به‌رزكردنه‌وه‌ى ئاستى خوێندن، یه‌كسانیى هه‌ردوو ڕه‌گه‌ز له قوتابخانه‌كان، بیناكردنى قوتابخانه، سوودوه‌رگرتن له ته‌كنه‌لۆژیا، كه‌مكردنه‌وه‌ى ڕێژه‌ى نه‌خوێنده‌وارى و كه‌میى ڕێژه‌ى وازهێنان له خوێندن و له داهاتووشدا په‌روه‌رده له ڕیزبه‌ندى یه‌كه‌مى ئه‌وله‌وییه‌تى كارى حكوومه‌تی هه‌رێم ده‌بێت و به پێویستی زانی وه‌زاره‌تى په‌روه‌رده زۆر به جددى كار له‌سه‌ر ئه‌وه بكات له پرۆگرامى خوێندنی پۆلى یه‌كه‌مى باخچه‌ى ساوایان و سه‌ره‌تایی تا قۆناغه‌كانى دواتر، گرنگییه‌كى زۆر گه‌وره به كولتوورى پێكه‌وه‌ژیان و لێبورده‌یى و یه‌كترقبووڵكردنى ئایینى و ئیتنى و پێكه‌وه‌هه‌ڵكردنى جیاوازییه‌كان بدات و بواره‌كانی دیكه‌ش بگرێته‌وه و ڕۆڵی مامۆستایانى ئایینى و كۆمه‌ڵگه‌ى مه‌ده‌نى و میدیا له‌مباره‌یه‌وه به زه‌روور و پێویست زانی.\nله كۆتاییی وته‌كه‌یدا به‌ڕێزیان سوپاسی ئه‌و مامۆستایانه‌ی كرد كه له ڕێوڕه‌سمه‌كه‌دا ئاماده بوون و هه‌موو ته‌مه‌نى خۆیان بۆ خزمه‌تى په‌روه‌رده و فێركردن به‌سه‌ر بردووه، سوپاسی ژماره‌یه‌ك له خاوه‌نكار و سه‌رمایه‌دارى هه‌رێمى كوردستان كرد بۆ دروستكردنی قوتابخانه له‌سه‌ر ئه‌ركی خۆیان و به‌ده‌نگه‌وه‌هاتنی داوای تایبه‌تیی به‌ڕێزیان و ده‌ستخۆشی لێكردن و هیوای خواست نموونه‌یان زۆر بێت و به‌رده‌وام بن له‌سه‌ر ئه‌م كاره نیشتمانییه‌یان. هه‌وروه‌ها سوپاسی به‌ڕێزان وه‌زیرانی پێشوو و ئێستای په‌روه‌رده‌ى كرد بۆ ڕۆڵیان له به‌روپێشبردنی پرۆسه‌ی په‌روه‌رده و خوێندن، سوپاسی مامۆستایانی كرد بۆ به‌رگه‌گرتنی بێ مووچه‌یی و سه‌ختییه‌كان، هه‌روه‌ها سوپاسی هێزه‌كانی پێشمه‌رگه و ناخۆ و ته‌واوى خه‌ڵكى كوردستان و مووچه‌خۆرانى كرد كه ئه‌وپه‌ڕى تێگه‌یشتنیان بۆ دۆخى دژوارى كوردستان هه‌بوو و زۆر ته‌حه‌مولیان كرد.\nبه‌رێزیان هیوای خواست دوای سەرکەوتنی ئـەم ھەڵبژاردنە و لە حکوومەتی تازەدا، ھەموو لایەک کار بۆ به‌ره‌وپێشبردنى كوردستان و خۆشی و بەختەوەریی گەلی كوردستان بكه‌ن و دروودی بۆ گیانی پیرۆزی شه‌هیدان و سڵاو و رێزی بۆ خانه‌واده و كه‌سوكاریان نارد.\nده‌قی وتاری به‌رێز سه‌رۆك وه‌زیرانی هه‌رێمی كوردستان:\nقوتابیان و خوێندكارانی خۆشەویست،\nدایكوباوك و كه‌سوكارى به‌ڕێزیان\nمامۆستایان، میوانان و ئاماده‌بووانى به‌ڕێز،\nسڵاوتان لێ بێ، ئـەم کاتە و ھەموو کاتێکتان به خۆشی.\nله سه‌ره‌تای قسه‌كانمدا به‌خێرهاتنێكی گه‌رمی به‌ڕێز د. به‌شیر حه‌داد جێگری سه‌رۆكی په‌رله‌مانی عێراق ده‌كه‌م كه ته‌شریفی هێناوه بۆ ئه‌م ڕێوڕه‌سمه و به‌خێر بێت، هه‌روه‌ها به‌خێرهاتنی به‌ڕێزان كونسولانی وڵاتانی بیانی له هه‌ولێر ده‌كه‌م، ئه‌وانیش به‌خێر بێن بۆ ئه‌م ڕێوڕه‌سمه.\nزۆر خۆشحاڵم بە کۆبوونەوە لەگەڵ ئـێوەى قوتابیانى خۆشه‌ویست کە ئـەمساڵ لە تاقیکردنەوەی کۆتاییی خوێندندا ئـێوە ژیرترین و زیرەکترین قوتابیی ساڵ دەرچوون.\nپیرۆزباییتان لێ دەکەم بۆ ئـەم سەرکەوتنە، ھەروەھا پیرۆزبایی لە مامۆستاکان و لە دایکوباوک و تەواوی ئـەندامانی خێزانەکانتان دەکەم.\nئـێوە مایەی شانازین نەک ھەر بۆ خۆتان و بنەماڵەکانتان، بەڵکو بۆ ئـێمەش وەک حکوومەتی ھەرێم، ھەروەھا بۆ تەواوی مامۆستایان و بۆ وەزارەتی پەروەردە و بۆ گەلی کوردستانیش ئێوه مایەی شانازین.\nئـێوە پێشانی ھەموو لایەکتان دا کەوا ڕەوتی پەروەردە و خوێندن سەرەڕای ھەموو کەموکورتییەکی ھەرێمی کوردستان، ڕەوتێکە ھێشتا دەتوانێ دەسکەوتی گەورە بەدی بھێنێ. سەرکەوتنی ئـێوەش جارێکی دیكه دەریخستەوە کەوا لێھاتوویی و زیرەکیی قوتابی، بە پلەی یەکەم بۆ خۆی و بۆ مامۆستاکەی دەگەڕێتەوە، ئـینجا بۆ ھەلومەرج و بۆ دەوروبەر و بۆ دۆخى سیاسی.\nھیوادارم ئاینده‌شتان ھەروەک ساتی ئـێستای خوێندنتان، ھەر گەش و ڕووناک و ڕازاوە بێت. دەمانه‌وێ ئـێوە ببن بە نموونەیەک کە قوتابیانی دیكه چاو لە ئـێوە بکەن. ھەروەھا ھیوادارم ڕۆڵەکانی کوردستان ھەموویان زیاتر لە ھەموو شتێک ڕوو لە خوێندن و زانست بکەن.\nئـێوە خۆتان دەزانن کە خوێندن ھەر تەنیا بۆ وەرگرتنی زانست و بۆ داھاتووی شه‌خسیى خۆتان نییە کە لە دواڕۆژدا ببن بە کەسایەتییەکی دیار و لێھاتووی کۆمەڵگە، بەڵکو بۆ دروستکردنی وڵات و بنیاتنانى کۆمەڵگەیەکی بەھێزە لەپێناو بەگژداچوونەوەی ناحەزاندا.\nشاعیری گه‌وره‌ى کورد فایه‌ق بێكه‌س (75) ساڵ له‌مه‌وبه‌ر له شیعرى "سه‌ده‌ى بیسته‌مه" فه‌رموویه‌تى:\nده‌رمانى ده‌ردى ئێمه خوێندنه\nڕه‌وشتى پاك و خزمه‌تكردنه\nقسەیەکی دیكه‌تان بۆ دەگێڕمەوە ھەر ده‌رباره‌ى خوێندن و زانست. نووسەری ئـەمه‌ریکی (ولیەم ئـیگلتن) کتێبێکی بە ناونیشانی (کۆماری مەھاباد) نووسیوە، تیایدا دەڵێ:\nلە شۆڕشی ئـەیلوولدا ھەر کاتێک کە قوتابییەک دەھات بۆ ڕیزەکانی پێشمەرگایەتی، بارزانی بانگی دەکرد و دەیناردەوە بۆ سەر خوێندنەکەی، پێی دەوت (بڕۆ جارێ خوێندنەکەت تەواو کە، لەبەرئـەوەی ئـێمە زیاتر پێویستیمان بە زانست و بە خوێندنە وەک خەباتی چەکداری).\nقسەی ئـەم شاعیرە و قسەی ئـەم گەورەپیاوە بەڵگەن بۆ گرنگیی خوێندن لاى گەلی كوردستان لە سەردەمێکی زۆر زووەوە. ھەڵبەتە ئـەوان دەیانزانی کەوا زانست و خوێندەواری، بناغەن بۆ داھاتووی گەلێکی وشیار و بۆ ژیانێکی پێشکەوتووی سەردەمییانە.\nئـێمەش لە حکوومەتی ھەرێمی كوردستان سەرەڕای دۆخى ساڵانی ڕابردوو، وێڕاى كاریگه‌ریى خراپى قه‌یرانه‌كان له‌سه‌ر پرۆسه‌ى په‌روه‌رده، ھیچ ڕۆژێک لە ڕۆژان سستی و خاویمان لە پشتیوانیی زانست و خوێندەواریدا پێوە دیار نەبووە. ژمارەی زۆری قوتابخانە و مامۆستا، ھەروەھا ژمارەی زۆری پەیمانگە و زانكۆ لە ھەرێمدا بەڵگەیە بۆ ئه‌و قسه‌یه‌ی ئێمه کە ھیچ بوارێک بۆ قسه و گومان ناھێڵێتەوە.\nڕۆڵ و ئـەرکی حکووومەتی ھەرێم ڕۆڵێکی ڕێبەرانە و سەرکردانەیه بۆ قوتابیان و بۆ خوێندن. ئـەمەش جارێکی دیكه دەری دەخاتەوە کەوا ئـێمە ھەر تەنیا پیاوی شاخ و خەباتی پێشمەرگایەتی نەبووین، بەڵکو ئـەمڕۆ و سبەینێشمان لە پێش چاوە کە زانست بووە بە ڕێبەر و ڕێنیشانده‌رى مرۆڤایەتی لە ھەموو شوێنێکدا.\nئـێمە دەمانەوێ بە خوێندن و زانست و وشیاری، پێشبڕکێی خۆمان لەگەڵ دەوروبەردا ببەینەوە. ئـەوانەش کە دوێنێ توانجیان لە ئـێمە دەدا و دەیانگوت کورد ببن بە حکوومەتیش ناتوانن خۆیان بەڕێوە ببەن، ئـێستا ئـەوان خۆیان بە شێوەیەک وا دواکەوتن و بەجێ مان کە ناتوانن بە تۆزی کاروانی کوردستان بگەنەوە.\nوەک چۆن ئـێوە بە خوێندن و بە شەونخوونیی خۆتان پێگەیشتن و بوون بە دەرچووی یەکەم، وەک چۆن ئـێوە سەری خۆتان و مامۆستا و دایکوباوکی خۆتان بەرز کردەوە، ئـێمەش ھەروەک ئـێوە دەمانەوێ سەری کوردستان و دایکی شەھیدان بەرز بكه‌ینه‌وه تا ئـەوەی کە ھەرێمەکەی خۆمان دەکەین بە شاگوڵی ڕۆژھەڵاتی ناوەڕاست. دەبێ ئـێمە وا بکەین کە ھەرێمی کوردستان لە تاقیکردنەوەی سیاسەتدا سەرکەوتووی یەکەم بێت.\nئـێوە دڵنیا بن ئـەگەر شەڕی داعش نەبوایە، ئـێمە ئـێستا لە ھەوارێکی دیكه و لە قۆناغێکی دیكه‌دا ھەنگاومان دەنا. خۆتان باش دەزانن کە داعش خەنجەرێکی نامەردی بوو له گەلی کوردستان و سەرکەوتنەکانی حکوومەتی ھەرێمى كوردستان درا.\nئـێمە لە بەرەنگاربوونەوەی داعشدا سەری قەڵغان و نووکی نێزە بووین. داعش ئـەوەندەی گورزى لە کوردستان دا، هێنده گورزى لە ھیچ کوێیەکی دنیا نەداوە! خوا گەورەیە کە لە داھاتوودا دەربکەوێت کێ بوون ئـەوانەی داعشیان ناردە سەر ئـێمە، بەڵام ئـێوە بزانن کەوا گەلی کوردستان گورزى نامەردیی زۆرتریشی بینیوە تەنیا لەبەرئـەوەی ویستوومانە ژیانێکی شیاوی مرۆڤ لێرە، له‌م شوێنه‌دا دروست بکەین.\nلێرەدا بە ده‌رفه‌تى دەزانم جارێکی دیكه دووبارەی بکەمەوە، وەک چۆن بێكه‌س و بارزانی وتیان: (ڕوو لە خوێندن بکەن. دیارە کە ئـێمە تەنیا بە خوێندن و بە زانست لە تاریکی و نەزانی ڕزگارمان دەبێت و دەگەین بە ڕۆژی ڕووناکی خۆمان) په‌نا به‌خوا.\nخۆتان باش دەزانن کەوا کوردستان ھێشتا لە سەرەتای ڕێگەی پێشکەوتندایە. پێویستییەکی زۆرمان بە کادیری لێھاتووی ژیر ھەیە کە بتوانن بە پلەی یەکەم سیستەمی ئـابووری لەم ھەرێمەدا بگۆڕین. بۆ ئه‌مه‌ش ئێمه چاومان له ئێوه‌یه.\nبێ ھەبوونی سیستەمێکی پێشکەوتووی سەردەمییانە لە سەرجەم بوار و ڕووەکانی ژیاندا به‌تایبه‌تى له بوارى په‌روه‌رده و فێركردندا، ئـێمە ناتوانین بە کاروانی جیهان و گەلانى پێشكه‌وتوو بگه‌ین.\nوه‌ك ئاماژه‌مان پێدا، ڕاسته قه‌یرانه‌كان و دۆخى سه‌ختى چه‌ند ساڵى ڕابردوو، وه‌ك هه‌موو بواره‌كانى دیكه‌ى ژیان له هه‌رێمى كوردستان، ڕه‌نگدانه‌وه‌ى خراپى به‌سه‌ر په‌روه‌رده‌وه هه‌بووه، به‌ڵام هێشتاش هه‌موو ئاماره‌كان و هه‌ڵسه‌نگاندنى لایه‌نه په‌یوه‌نداره نێوده‌وڵه‌تییه‌كان به‌ره‌وپێشچوونى پرۆسه‌ى خوێندن و په‌روه‌رده له هه‌رێمى كوردستان نیشان ده‌ده‌ن.\nحكوومه‌تى هه‌رێمى كوردستان به‌رده‌وام بووه له په‌یڕه‌وكردنى ستاندارده جیهانییه‌كان بۆ به‌رزكردنه‌وه‌ى ئاستى خوێندن، یه‌كسانیى هه‌ردوو ڕه‌گه‌ز له قوتابخانه‌كان، بیناكردنى قوتابخانه، سوودوه‌رگرتن له ته‌كنه‌لۆژیا، كه‌مكردنه‌وه‌ى ڕێژه‌ى نه‌خوێنده‌وارى و كه‌میى ڕێژه‌ى وازهێنان له خوێندن. به دڵنیاییه‌وه له داهاتووشدا په‌روه‌رده له ڕیزبه‌ندى یه‌كه‌مى ئه‌وله‌وییه‌تى كارى حكوومه‌تی هه‌رێم ده‌بێت.\nله قۆناغى داهاتوودا وه‌زاره‌تى په‌روه‌رده ده‌بێ زۆر به جددى كار له‌سه‌ر ئه‌وه بكات كه پرۆگرامى خوێندن هه‌ر له پۆلى یه‌كه‌مى باخچه‌ى ساوایان و خوێندنى سه‌ره‌تاییه‌وه، تا قۆناغه‌كانى دواتریش، گرنگییه‌كى زۆر گه‌وره به كولتوورى پێكه‌وه‌ژیان و لێبورده‌یى و یه‌كترقبووڵكردنى ئایینى و ئیتنى و پێكه‌وه‌هه‌ڵكردنى جیاوازییه‌كان بدات.\nنه‌ك له هه‌ر بوارى په‌روه‌رده‌دا، به‌ڵكو له هه‌ر بوارێكى دیكه‌شدا كه خزمه‌ت به فراوانكردن و بڵاوكردنه‌وه و گه‌شه‌سه‌ندنى ئه‌م كولتووره بكات، حكوومه‌تى هه‌رێم و ده‌زگاكانى، زۆر به جددى كارى له‌سه‌ر ده‌كه‌ن و مامۆستایانى ئایینى و كۆمه‌ڵگه‌ى مه‌ده‌نى و میدیاش به‌تایبه‌تى، ده‌بێ پشتیوان بن و بۆ ئه‌م مه‌به‌سته ڕۆڵى خۆیان بگێڕن.\nقوتابی و لاوە ئـازیزەکان،\nکچ و کوڕانی کوردستان،\nله‌م ڕێوڕه‌سمه‌دا ده‌مه‌وێ ئه‌وپه‌ڕى سوپاس و ڕێز و پێزانین پێشكه‌ش به‌و مامۆستا به‌ڕێزانه بكه‌م كه ئه‌مڕۆ لێره له‌گه‌ڵ ئێمه به‌شدارن و هه‌موو ته‌مه‌نى خۆیان بۆ خزمه‌تى په‌روه‌رده و فێركردن به‌سه‌ر بردووه. ئه‌وان ئه‌و چرایه بوون كه دوێنێیان بۆ ڕووناك كردینه‌وه و به‌ره‌و ئه‌مڕۆ و سبه‌ینێ ڕێبه‌رییان كردین. هیواى ته‌مه‌ن درێژی و ته‌ندروستییه‌كى باشیان بۆ ده‌خوازم و جارێكی دیكه به‌خێرهاتنیان ده‌كه‌م و به‌خێر بێن.\nهه‌ر له‌م ڕێوڕه‌سمه‌دا ژماره‌یه‌ك له خاوه‌نكار و سه‌رمایه‌دارى هه‌رێمى كوردستان له‌گه‌ڵ ئێمه به‌شدارن كه چه‌ندین قوتابخانه‌یان له‌سه‌ر ئه‌ركى تایبه‌تى خۆیان دروست كردووه. به ناوى هه‌موومانه‌وه، به گه‌رمى به‌خێرهاتنیان ده‌كه‌م. ئه‌وپه‌ڕى سوپاس و ڕێز و پێزانینیان بۆ دووپات ده‌كه‌مه‌وه. ده‌ستخۆشییان لێده‌كه‌م و هیوادارم نموونه‌یان له كوردستان زۆر بێت.\nئه‌وان به دروستكردنى بیناى قوتابخانه، به‌شدارییه‌كى گرنگیان له به‌ره‌وپێشبردنى پرۆسه‌ى خوێندندا كردووه. ده‌ستیان خۆش بێ و جوامێرییان نواند. بێگومان بۆ هه‌میشه له كوردستاندا یادیان به خێر ده‌مێنێته‌وه.\nزۆر سوپاسى به‌ڕێزان وه‌زیرانى په‌روه‌رده له كابینه‌كانى پێشووى حكوومه‌تى هه‌رێمى كوردستان ده‌كه‌م. ده‌ستخۆشییان لێده‌كه‌ین بۆ ئه‌و خزمه‌ت و ڕۆڵه به‌رچاوه‌ى پێشكه‌شیان كردووه. هیواى سه‌ركه‌وتنیان بۆ ده‌خوازم.\nسوپاسی به‌ڕێز د. پشتیوان سادق وه‌زیرى په‌روه‌رده و ستافى وه‌زاره‌ت و داموده‌زگاكانى سه‌ر به وه‌زاره‌ت ده‌كه‌م كه هه‌موو هه‌وڵێكیان دا و نه‌یانهێشت دۆخى سه‌ختى چه‌ند ساڵى ڕابردوو و قه‌یرانه‌كان، ببنه هۆى وه‌ستانى پرۆسه‌ى خوێندن.\nسوپاس و ڕێز و پێزانینمان بۆ مامۆستایانى دڵسۆز كه ئه‌م چه‌ند ساڵانه به‌رگه‌ى زۆر سه‌ختى و زه‌حمه‌تى و كه‌میى مووچه‌یان گرت، به‌ڵام نه‌یانهێشت منداڵان و گه‌نجانى كوردستان بێ خوێندن بمێننه‌وه.\nسوپاس و پێزانین بۆ پێشمه‌رگه و هێزه ئه‌منییه‌كان، بۆ ته‌واوى خه‌ڵكى كوردستان و مووچه‌خۆران كه ئه‌وپه‌ڕى تێگه‌یشتنیان بۆ دۆخى دژوارى كوردستان هه‌بوو و زۆر ته‌حه‌مولیان كرد.\nله كۆتاییدا، ھیوادارم دوای سەرکەوتنی ئـەم ھەڵبژاردنە و لە حکوومەتی تازەدا، ھەموو لایەکمان کار بكه‌ین لەپێناو به‌ره‌وپێشبردنى كوردستان و خۆشی و بەختەوەریی گەلەکەماندا. بۆیە پێویستیمان بە ئـێوە و کەسانی وەک ئـێوە دەبێت لە دروستکردنی وڵاتێکی باشتر و ژیانێکی خۆشتر كه له داهاتوودا چاوه‌ڕێمان ده‌كات.\nدروود له گیانى پیرۆزى شه‌هیدان. سه‌رى ڕێز و نه‌وازش له‌به‌رده‌م گڵكۆى پیرۆزیان داده‌نه‌وێنین. سڵاو و ڕێز و حورمه‌ت بۆ خانه‌واده و كه‌سوكارى سه‌ربه‌رزیان.\nسوپاس بۆ ئێوه‌ی به‌ڕێز كه له‌م ڕێوڕه‌سمى به‌شدار بوون و جارێكی دیكه پیرۆزباییه‌كی گه‌رم له‌م به‌ڕێزانه ده‌كه‌م و هیوادارم سه‌ركه‌وتوو و سه‌رفراز بن له ژیاندا.\nهه‌رچه‌ند باسم كرد، به‌ڵام ده‌رفه‌ته جاریكی دیكه پڕ به دڵ سوپاسی ئه‌و به‌ڕێزانه بكه‌م كه ئه‌مڕۆ ته‌شریفیان هێناوه و لێره‌ن. وشه‌یه‌ك نییه كه بتوانم خۆشحاڵیی خۆمی پێ ده‌رببڕم بۆ ئه‌و كاره جوانه‌ی كه ئه‌نجامیان داوه. دروستكردنی قوتابخانه ئه‌ركێكی نیشتمانییه، ئه‌ركێكی پیرۆزه و له هه‌مان كاتدا ئه‌ركێكی ئاینیشه. سوپاسی هه‌مووتان ده‌كه‌م.\nبێگومان له نزیكه‌وه ئاگادارم كه پێشتر خۆم داوام له هه‌ندێكیان كردبوو، به سوپاسه‌وه زۆرێك له‌وانه ئه‌و داوایه‌ی منیشان به سوپاسه‌وه جێبه‌جێ كردووه. ده‌مه‌وێ به ناوی هه‌مووتانه‌وه، به ناوی گه‌لی كوردستانیشه‌وه سوپاسی هه‌موو ئه‌م به‌ڕێزانه بكه‌م كه ئه‌مرۆ لێره له‌گه‌ڵ ئێمه به‌شدارن له‌م ڕێوڕه‌سمه‌دا و هیوادارم نموونه‌یان له كوردستان زیاد بێت. هیوادارم دوای ئه‌و ڕێوڕه‌سمه خاوه‌نكار و بزنسمانه‌كانی كوردستان بیرێكی جددی له‌وه بكه‌نه‌وه هه‌ر هه‌موویان به‌شی به حاڵی خۆیان ئه‌وه‌ی كه له توانایاندا بێت هه‌وڵی دروستكردنی قوتابخانه بده‌ن.\nزۆر زۆر سوپاسی هه‌مووتان ده‌كه‌م،\nهه‌موو لایه‌كتان به‌خێربێن سه‌رچاو،